Kes bunuh pemuda Palestin: ICC perlu siasat, kejahatan Israel tak boleh lagi dibiarkan

BAITULMAQDIS, 30 Rabiulakhir 1443H, Ahad – Pihak berkuasa Palestin dan kumpulan hak asasi manusia mengutuk pembunuhan kejam seorang lelaki Palestin oleh rejim haram Israel di Baitulmaqdis Timur yang diduduki.

Polis Israel mengeluarkan video pengawasan dari kawasan serangan berhampiran Kota Lama Baitulmaqdis pada Sabtu.

Rakaman yang dirakam oleh orang ramai menunjukkan pegawai polis Israel terus menembak Mohammad Salima, 25 dari jarak dekat meskipun dia tidak mendatangkan ancaman.

Pejabat Presiden Pihak Berkuasa Palestin (PA), Mahmoud Abbas berkata, tembakan itu kesinambungan pencerobohan berterusan Israel ke atas rakyat Palestin yang tidak boleh dibiarkan.

Sementara Perdana Menteri PA, Mohammad Shtayyeh mengecam insiden itu sebagai jenayah pelaksanaan dan menggesa ia dimasukkan ke dalam fail siasatan Mahkamah Jenayah Antarabangsa (ICC) berhubung jenayah perang Israel.

Kumpulan hak asasi manusia Israel, B’Tselem, menulis di Twitter: “Bertentangan dengan istilah yang telah dibersihkan oleh pihak berkuasa dan penggunaan media Israel, penyerang itu tidak ‘dineutralkan’. Dia secara ringkas dihukum bunuh.” – Agensi


Mesyuarat Khas Dewan Negara ditangguh berikutan risiko COVID-19

KUALA LUMPUR, 22 Zulhijjah 1442H, Ahad – Mesyuarat Khas Dewan Negara yang dijadualkan pada 3 hingga 5 Ogos ini ditangguhkan ke suatu tarikh yang akan ditetapkan kelak.

Menerusi notis dikeluarkan Setiausaha Dewan Negara, Muhd Sujairi Abdullah kepada Ahli-ahli Dewan Negara bertarikh hari ini, pejabat Yang Dipertua Dewan Negara telah dimaklumkan oleh Perdana Menteri, Tan Sri Muhyiddin Yassin berhubung penangguhan persidangan berkenaan selaras Peraturan Mesyuarat 10(3) Peraturan-peraturan Majlis Mesyuarat Dewan Negara.

Katanya, penangguhan itu selaras dengan cadangan Ketua Pengarah Kesihatan, Tan Sri Dr Noor Hisham Abdullah serta penilaian risiko semasa terhadap penularan wabak COVID-19 yang dijalankan oleh Kementerian Kesihatan (KKM).

“Susulan perkembangan terbaharu penularan jangkitan COVID-19, KKM berpendapat bahawa Parlimen Malaysia merupakan lokaliti berisiko berlakunya penularan jangkitan itu,” demikian menurut notis itu.

Semalam, Setiausaha Dewan Rakyat, Nizam Mydin Bacha Mydin mengeluarkan notis kepada Ahli-ahli Dewan Rakyat memaklumkan mengenai penangguhan Mesyuarat Khas Dewan Rakyat, esok (2 Ogos) ke suatu tarikh yang akan ditetapkan kelak.

Pada Jumaat, Dr Noor Hisham dalam kenyataan berkata, 11 kes positif COVID-19 dikesan di Parlimen ketika berlangsungnya persidangan berkenaan, dengan 10 kes positif dikesan melalui Kit Ujian Rapid Antigen (RTK Ag) menggunakan air liur, manakala satu lagi menerusi ujian saringan Tindak Balas Berantai Polimerase Masa Nyata (RT-PCR). – Bernama


BPMB salur RM1.1 juta kepada Yayasan Ikhlas hasilkan set PPE

BANGI, 28 Rabiulawal 1442H, Sabtu – Bank Pembangunan Malaysia Berhad (BPMB) menyalurkan sebanyak RM1.1 juta kepada Yayasan Ikhlas, sebuah pertubuhan peduli dan prihatin untuk penghasilan 27,500 set peralatan perlindungan diri (PPE).

Pengerusi Lembaga Pengarah Yayasan Ikhlas, Datuk Mohd Rosli Ramli berkata, sebanyak 17,500 set PPE telah dihantar ke Agensi Pengurusan Bencana Sarawak dan Jabatan Kesihatan Negeri Sabah dengan kerjasama Ikatan Pengamal Perubatan Malaysia (I-Medik).

Manakala baki 10,000 set lagi akan dihantar ke Jabatan Kesihatan Negeri Sabah pada pertengahan November ini, katanya.

Yayasan Ikhlas telah menerima kunjungan hormat dari Ketua Pegawai Kewangan (CFO) BPMB, Zulkeefli Mad Karim dan Ketua Kumpulan Pengurusan Syariah BPMB, Muhammad Salihin Deris ke Kilang Pengeluaran Set PPE bagi meninjau penghasilan 10,000 set PPE yang bakal dihantar ke Jabatan Kesihatan Negeri Sabah tidak lama lagi.

Turut hadir Mohd Rosli dan Pengurus Besar Yayasan Ikhlas, Kamaruddin Kassim.

“Yayasan Ikhlas dengan kerjasama i-Medik menyasarkan 200,000 set PPE dihasilkan bagi membantu menampung keperluan petugas kesihatan di seluruh negara di samping  memberi peluang pekerjaan kepada golongan asnaf.

“Orang ramai yang ingin memberi sumbangan boleh salurkan ke akaun Maybank Yayasan Ikhlas 5628 3463 6228 atau layari www.yayasanikhlas.org.my atau hubungi Syafiq 012-979 0211 untuk maklumat lanjut,” katanya.


Anggota Hamas bakal dibebas selepas 140 hari mogok lapar

RAMALLAH, 2 Jamadilakhir 1443H, Rabu – Tahanan Palestin di penjara haram Israel, Hisham Abu Hawash yang melakukan mogok lapar selama 140 hari sebagai protes penahanan pentadbiran, akan dibebaskan bulan hadapan.

Hawash, 40, anggota Pergerakan Perjuangan Islam Palestin (Hamas) dari Hebron ditahan pada Oktober 2020 – diletakkan di bawah tahanan pentadbiran, bagi membolehkan beliau ditahan beberapa bulan atau tahun tanpa dibicarakan secara adil.

Menurut peguam Hawash, Jawad Bulos anak guamnya bersetuju menamatkan mogok lapar selepas kerajaan zalim Israel bersetuju membebaskannya pada 26 Februari depan.

Sebelum ini, pentadbiran kerajaan haram menegaskan penahanan pentadbiran diperlukan bagi menggagalkan serangan dan penahanan anggota dan pejuang Palestin.

Sementara itu, pegawai keselamatan Israel menuduh Hawash terlibat dengan aktiviti keganasan dan mereka yang terlibat boleh ditahan sehingga 60 hari tanpa dibicarakan.

Disember lalu, Hawash ditahan di hospital berikutan kemerosotan kesihatan dan menderita akibat keletihan yang kritikal kesan mogok lapar.

Badan Abu Hawash kurus kering, kekurangan kalium yang teruk, sakit di hati dan jantung, muntah berterusan, serta gagal tidur dan berjalan.

Serentak itu, pemimpin Hamas mengancam kerajaan haram Zionis untuk melakukan serangan sekiranya tahanan (Abu Hawash) meninggal dunia ketika berada dalam tahanan.

Sementara itu, Perdana Menteri Palestin, Mohammad Shtayyeh menerusi Twitternya mengucapkan tahniah di atas pembebasan Abu Hawash. – Agensi


Lantikan Nurul Izzah tetap nepotisme meski tanpa gaji

BANGI, 19 Rejab 1444H, Jumaat – Apa sahaja penafian Datuk Seri Anwar Ibrahim terhadap pelantikan anaknya, Nurul Izzah tidak akan mengubah makna sebenar amalan nepotisme dalam pemerintahannya itu.

Nurul Izzah dilantik sebagai Penasihat Kanan bagi Ekonomi dan Kewangan kepada Perdana Menteri, namun lantikan itu mendapat kritikan pelbagai pihak.

Bagi Presiden BERJASA, Haji Zamani Ibrahim berkata, pelantikan Naib Presiden PKR itu sememangnya nepotisme, meskipun Anwar mendakwa jawatan itu diberikan tanpa gaji.

Sama ada bergaji atau tidak, beliau menegaskan, Anwar tidak boleh mengubah definisi nepotisme yang bermaksud mengutamakan kaum keluarga untuk pelantikan sesuatu jawatan.

“Dibayar gaji atau tidak, itu bab lain. Jadi, Datuk Seri Anwar jangan lari daripada definisi itu.

“Selama ini (amalan nepotisme) yang PKR perjuangkan dan bising di luar sana, tetapi bila sampai masanya Datuk Seri Anwar melantik anaknya sendiri,” katanya.

Zamani berkata, nepotisme bukan tertakluk kepada gaji, tetapi merujuk amalan mengutamakan keturunan dan kaum kerabat untuk lantikan jawatan tertentu.

“Apa reformasi yang nak dibuat? Dia (Anwar) sebagai ‘bapa reformasi’ dan dia pula melaksanakan apa yang ditentang selama ini.

“Negara kita sebenarnya bukan miskin dengan pakar ekonomi, ramai. Kenapa pakar-pakar yang memang bergelumang kewangan ini tak mampu ditempatkan memegang jawatan itu,” soalnya.

Terdahulu, Nurul Izzah mengesahkan pelantikannya itu dan memulakan perkhidmatan berkuat kuasa pada 3 Januari lalu.

Anwar memberitahu Nurul Izzah dilantik berdasarkan kelayakan kerana anaknya itu mempunyai ijazah pertama dalam bidang kejuruteraan.

Bahkan, katanya, Izzah turut memiliki ijazah kedua dalam dasar awam dan sosial dari Universiti Johns Hopkins, Amerika Syarikat selain bertujuan membantu beliau di Jabatan Perdana Menteri (JPM) serta Kementerian Kewangan (MOF).


Tun M akan jumpa Muhyiddin

KUALA LUMPUR, 17 Zulkaedah 1444H, Selasa – Tun Dr Mahathir Mohamad akan mengadakan pertemuan dengan Pengerusi Perikatan Nasional (PN), Tan Sri Muhyiddin Yassin tidak lama lagi.

Pertemuan rasmi akan diadakan selepas Presiden Bersatu itu tidak hadir pada Sidang Meja Bulat Majlis Presiden Proklamasi Orang Melayu (POM) hari ini.

Meskipun tidak hadir, Dr Mahathir menegaskan bahawa Ahli Parlimen Pagoh itu sudah menyatakan sokongan untuk menyokong POM.

“Saya akan ada pertemuan tapi dia (Muhyiddin) dah menyatakan pendirian dia. Dia sokong proklamasi dan dia tidak menentang saya.

“Saya pun tak menentang dia. Ini semua public knowledge,” katanya dalam sidang media selepas Mesyuarat Meja Bulat Proklamasi Orang Melayu, di sini hari ini.

Turut hadir dalam sidang media itu ialah Presiden PAS, Tan Sri Abdul Hadi Awang, Pengerusi Muafakat Nasional, Tan Sri Annuar Musa dan bekas Ahli Parlimen Ampang, Datuk Zuraida Kamaruddin.

Ketika ditanya sama ada kerjasama ini untuk menghadapi Pilihan Raya Negeri (PRN), Dr Mahathir berkata, kemungkinan itu ada.

“Ada kemungkinan kita akan bertanding dalam PRN. Kalau kita dapati itu kehendak kesemua daripada kita,” katanya.

Bekas Ahli Parlimen Langkawi itu juga menegaskan beliau tidak akan bertanding dalam PRN.

“Tak adalah, saya dah tua, nak tengok saya nyanyuk ke?

“Saya tak faham, orang di luar negeri jemput saya bercakap berkenaan macam mana dunia akan datang.

“Jepun panggil, Korea Selatan panggil. Balik sini orang tanya saya bila saya nak bersara,” katanya.


Ahli Parlimen bantah darurat dicabar dedah diri

BANGI, 2 Jamadilakhir 1442H, Jumaat – Presiden gerakan Islam, Ikatan Muslimin Malaysia (ISMA), Haji Aminuddin Yahaya menggesa setiap Ahli Parlimen yang mahu mengutus surat bantahan darurat kepada Yang di-Pertuan Agong untuk berani mengisytiharkan bahawa mereka telah berbuat demikian.

Beliau berkata, perkembangan ini amat menarik untuk diperhatikan secara rapat bagi mengetahui Ahli Parlimen manakah yang benar-benar menolak darurat.

Semalam, Presiden PKR, Datuk Seri Anwar Ibrahim meminta semua Ahli Parlimen mengutuskan warkah kepada Yang di-Pertuan Agong bagi memohon agar pengisytiharan darurat dibatalkan dan Parlimen bersidang secepat mungkin.

Dalam surat yang dihantar kepada Ahli Parlimen, Anwar meminta mereka menulis warkah tersebut Jumaat ini supaya Parlimen dapat bersidang sebelum 31 Januari.

Aminuddin berkata, lebih menarik perhatian adalah untuk melihat sejauh manakah ‘sebahagian besar’ Ahli-ahli Parlimen kerajaan yang sebelum ini bersungguh-sungguh membantah darurat dan mahukan pilihan raya diadakan segera

“Apakah mereka benar-benar ‘cakap serupa bikin’ atau hanya ‘menyakat-nyakat’ sahaja selama ini? Jangan ada yang berselindung atau hantar ‘sorok-sorok’.

“Jika ini yang anda percaya dan perjuangkan, maka tidak perlu malu. Dan akhirnya, kita mahu tahu ‘once and for all’ berapakah jumlah Ahli Parlimen yang benar-benar membantah itu,” katanya dalam kenyataan hari ini, sambil mencabar setiap Ahli Parlimen yang berbuat demikian untuk berani mendedahkan diri.

Pada masa sama, Aminuddin berkata, situasi ini sekali gus menandakan bahawa Anwar menolak pembentukan suatu Jawatankuasa Khas Bebas yang akan dianggotai Ahli Parlimen kerajaan dan pembangkang serta pakar-pakar kesihatan dan yang berkaitan bagi mengendali perjalanan darurat negara.

“Kita juga mahu tahu apakah alternatif kepada pengisytiharaan darurat, jika mereka membantah. Apakah jaminan agar pilihan raya tidak terpaksa diadakan sewaktu penularan kes COVID-19 sedang tinggi ini?

“Mengapakah tidak dituntut sahaja agar janji pilihan raya benar-benar akan dilakukan sebaik sahaja kes COVID-19 reda sahaja?

“Sebenarnya kita ternanti-nanti juga satu cadangan yang konklusif dari mereka yang membantah darurat ini kerana terlalu banyak spekulasi yang akhirnya mengelirukan rakyat sahaja,” katanya.

Dalam memo kepada Ahli Parlimen bertarikh 14 Januari itu, Anwar berkata, Perdana Menteri dan kerajaan telah terlanjur dan tersasar dalam menyampaikan nasihat kepada Yang di-Pertuan Agong.

“Perdana menteri lebih tertumpu kepada usaha mempertahankan kuasa,” dakwanya.

Anwar juga berkata, bahawa darurat pastinya akan menyebabkan kedudukan ekonomi tambah meruncing.


KDN sasar 75 peratus klien AADK pulih tahun ini

PADANG BESAR, 10 Zulkaedah 1444H, Selasa – Kementerian Dalam Negeri menyasarkan sebanyak 75 peratus daripada 100 klien Agensi Antidadah Kebangsaan (AADK) pulih pada tahun ini.

Menteri Dalam Negeri, Datuk Seri Saifuddin Nasution Ismail berkata, walaupun kadar peratusan ini agak tinggi, dengan model pemulihan yang sentiasa ditambah baik, beliau yakin AADK mampu mencapainya.

“Pada 2022, bagi setiap 100 klien AADK, 71 orang telah berjaya pulih daripada masalah ketagihan dadah dan ini perlu dikekalkan sepanjang hayat, bukannya untuk tiga empat tahun sahaja…

“Justeru itu, segala usaha kebersamaan dan sokongan berterusan masyarakat yang diberikan kepada klien adalah antara modal sosial yang penting dalam mengekalkan kepulihannya,” katanya ketika berucap di Pusat Pemulihan Penagihan Narkotik (PUSPEN) Bukit Chabang di sini malam tadi yang dirasmikan oleh Pemangku Raja Perlis Tuanku Syed Faizuddin Putra Jamalullail.

Berangkat sama Raja Puan Muda Perlis Tuanku Hajah Lailatul Shahreen Akashah Khalil.

Saifuddin Nasution juga berkata, KDN berhasrat menjadikan PUSPEN sebagai institusi yang boleh memberi peluang kedua kepada individu tercicir dan tergelincir untuk mengikuti proses pemulihan berasaskan Model i-Pulih AADK yang merangkumi aspek akal, rohani serta jasmani.

Beliau berkata, modul dan silibus yang diikuti di PUSPEN disusun dengan rapi bagi membolehkan klien didedahkan dengan ilmu serta pengetahuan dalam bidang kerohanian, pengurusan diri, kesihatan dan kemahiran vokasional. – Bernama


Pembangkang politik UAE maut dalam nahas jalan raya

LONDON, 11 Zulkaedah 1442H, Selasa – Aktivis hak asasi dan pembangkang politik Emiriah Arab Bersatu (UAE), Alaa al-Siddiq meninggal dunia dalam kemalangan kereta di London.

Kematian Alaa itu menimbulkan keraguan di kalangan aktivis media sosial, wartawan dan penulis.

Alaa adalah pengarah eksekutif organisasi ALQST yang berpusat di United Kingdom. Organisasi itu berkempen untuk kebebasan dan keadaan hak asasi manusia yang lebih baik di UAE dan negara-negara Arab Teluk Parsi yang lain.

Aktivis mencadangkan kemungkinan kemalangan itu dirancang oleh pihak berkuasa UAE, dengan tujuan menghentikan aktivitinya dalam mendedahkan amalan rejim pemerintah di Abu Dhabi.

“Pengarah organisasi hak asasi manusia ALQST, Alaa al-Siddiq, meninggal dunia setelah dilanggar oleh sebuah kereta di Britain, dalam keadaan seperti perbuatan jenayah.

“Dan saya mengenalnya di Doha, dengan memperhatikan sifat-sifatnya yang terpuji, semoga tuhan menerimanya,” tulis penganalisis politik, Muhammad al-Mukhtar al-Shanqiti dalam tweetnya.

Penulis Feras Abu Hilal mengatakan: “Dia adalah mangsa penindasan, yang menahan ayahnya, merampas kerakyatannya, mencabut kerakyatan keluarganya dan mencegah mereka bekerja dan mencari nafkah. Pengkhianatan terburuk adalah pengkhianatan intelektual!”

Menurut Doha News, Alaa dan pasangannya pada mulanya meminta suaka politik di Qatar pada tahun 2012, di mana mereka tinggal bersama keluarga mereka.

Kehadiran aktivis itu di Qatar, dan penerimaan Doha terhadap aktivis politik pada saat UAE ‘menguburkan suara-suara yang berbeza pendapat dengannya menyebabkan terjadinya perselisihan antara kedua negara jiran tersebut’.

Alaa memfokuskan perjuangannya pada pembebasan tahanan politik di UAE, termasuk bapanya Mohammad, yang dilucutkan kewarganegaraan Emiratnya.

Bapanya terus dipenjarakan di Abu Dhabi, di mana dia ditahan sejak 2012.

Alaa pula mendapat suaka di United Kingdom (UK) bersama dengan bekas suaminya Abdulrahman Omar, pada tahun 2018.

Pada tahun 2018, Timbalan Perdana Menteri Qatar dan Menteri Luar Negeri, Mohammed bin Abdulrahman Al Thani mengatakan UAE telah meminta ekstradisi isteri pembangkang politik itu pada tahun 2015.

Qatar menolak permintaan itu, yang menyebabkan keretakan diplomatik dua tahun sebelum UAE bergabung dengan pakatan pimpinan Adab Saudi menentang kerajaan Teluk Parsi itu.

Walaupun Abdulrahman tidak menyebut nama Alaa pada masa itu, ketua pengarang akhbar Al Arab yang berpangkalan di Qatar, Abdullah bin Hamad al-Athba, kemudian mengesahkan bahawa itu adalah Alaa. – Agensi


BSN tawar moratorium, skim pembiayaan untuk mangsa banjir

BANGI, 15 Syaaban 1444H, Rabu – Bank Simpanan Nasional (BSN) sedia untuk berbincang mengenai bantuan pembayaran balik pembiayaan, termasuk moratorium atau yang bersesuaian kepada pelanggan terjejas pendapatan akibat bencana banjir di beberapa negeri, baru-baru ini.

Selain itu, pemilik perniagaan mikro yang terkesan dan memerlukan pembiayaan untuk membangunkan semula perniagaan juga boleh memohon Skim Pembiayaan BSN Micro/i SemarakNiaga.

BSN dalam kenyataan berkata, skim itu menawarkan jumlah pembiayaan sehingga RM50,000 untuk tempoh 5.5 tahun termasuk moratorium bagi enam bulan pertama, ke atas pembayaran ansuran bulanan.

“Melalui skim ini, perusahaan mikro dalam semua jenis sektor perniagaan yang telah beroperasi sekurang-kurangnya enam bulan boleh memohon pembiayaan sama ada bagi tujuan modal kerja atau pembelian aset untuk kegunaan perniagaan.

“BSN juga menawarkan Kemudahan Bantuan Bencana 2022 (DRF) dengan pembiayaan sehingga RM75,000 untuk tempoh pembiayaan yang sama,” katanya dalam kenyataan, hari ini.

Pada masa sama, BSN turut menawarkan pengecualian caj bagi penggantian kad kredit dan kad debit yang rosak atau hilang ekoran bencana banjir.

“BSN melalui jenama Tanggungjawab Sosial Korporatnya, BSN Care turut menghulurkan sumbangan berupa kota keperluan asas dengan jumlah keseluruhan bernilai RM50,000 kepada mangsa banjir di Johor.

“Kotak keperluan asas ini mengandungi barangan makanan, minuman serta keperluan harian lain bernilai RM100 setiap satu dan telah diserahkan kepada mangsa banjir melalui Jabatan Kebajikan Masyarakat (JKM) negeri,” katanya.

Susulan itu, BSN berharap pelbagai bentuk bantuan yang disediakan dapat meringankan bebanan ditanggung mangsa, terutama bagi meneruskan kehidupan pasca banjir.


Aman Palestin gesa terus sokong Palestin, bebaskan dari cengkaman Israel

Oleh Zuhayati Yazid

BANGI, 26 Syawal 1444H, Rabu – Masyarakat Islam di seluruh dunia digesa menolak normalisasi hubungan dengan negara haram Israel – termasuk model penyelesaian dua negara dalam isu pertikaian antara dua wilayah berkenaan.

Ketua Pegawai Eksekutif Aman Palestin, Ustaz Awang Suffian Awang Piut berkata, semua rakyat di khususnya di negara ini, Indonesia dan Nusantara perlu konsisten memberi sokongan padu terhadap rakyat Palestin.

Segala usaha yang boleh membawa kepada pengembalian hak rakyat Palestin dan pembebasan bumi Palestin daripada cengkaman rejim Zionis wajar disokong, katanya.

“Sejak 75 tahun lalu, rejim Zionis telah melakukan pelbagai kekejaman, keganasan, peperangan dan perancangan tipu helah supaya mereka dapat berkuasa terhadap keseluruhan Palestin.

“Rejim itu juga bertanggungjawab terhadap penderitaan jutaan pelarian dalam dan luar Palestin.

“Mereka dipaksa keluar dari tempat tinggal dan dinafikan hak kerakyatan sejak 1948,” katanya dalam sidang media sempena Sambutan Aidilfitri Aman Palestin, hari ini.

Mengulas lanjut, Ustaz Awang Suffian berkata, sikap kejam rejim Zionis tidak berkesudahan apabila penduduk Palestin yang tidak bersalah terus menjadi mangsa dalam pertempuran baru-baru ini.

Katanya, dalam peperangan yang dipanggil Tsa’rul Ahrar, turut memusnahkan kira-kira 940 kediaman, harta benda dan infrastruktur penduduk Gaza yang berlaku ketika sambutan ulang tahun Nakbah bagi memperingati hari pembunuhan beramai-ramai oleh rejim pengganas.

“Dalam pertempuran antara rejim Zionis yang yang berlarutan lima hari sejak Selasa lalu menyebabkan 33 terkorban termasuk tujuh kanak-kanak dan empat wanita selain 147 yang lain dilaporkan cedera,” katanya.

Situasi berkenaan telah memburukkan lagi krisis kemanusiaan yang dialami oleh rakyat Palestin di Semananjung Gaza.

Justeru, katanya Gaza kini berdepan keadaan sukar kesan kekejaman daripada serangan rejim Zionis walaupun gencatan senjata.


Pemuda PAS istiqamah pertahan hubungan Muafakat Nasional

IPOH, 19 Rabiulakhir 1443H, Rabu – PAS akan terus istiqamah bagi memperkukuhkan dan pertahankan kerjasama antara UMNO serta Parti Pribumi Bersatu Malaysia (Bersatu) bagi menghadapi Pilihan Raya Umum ke-15 (PRU15).

Perkara itu disuarakan oleh Ketua Pemuda PAS Perak, Hafez Sabri dengan menyifatkan hubungan termeterai menerusi Muafakat Nasional (MN) dan Perikatan Nasional (PN) bukan sesuatu yang tertutup.

Katanya, demi agenda penyatuan ummah, kerjasama yang bersungguh-sungguh, berjiwa besar dan saling toleransi perlu di antara parti gabungan.

“Sehingga ke saat ini PAS tetap istiqamah untuk memperkukuh MN dan mempertahan PN.

“PAS sentiasa mengalu-alukan kerjasama dengan mana-mana pihak yang akan menguntungkan Islam dan bersikap adil terhadap rundingan bertunjangkan politik Islam dengan penerapan budaya politik matang dan sejahtera,” katanya seperti dipetik Sinar Harian, hari ini.

Mengulas mengenai masa depan PAS dan UMNO berikutan keputusan Pilihan Raya Negeri (PRN) Melaka, Hafez berkata, PRN berkenaan merupakan medan pertama kemunculan gabungan PAS dan Bersatu dalam PN di Semenanjung Malaysia.

Katanya, meskipun kemenangan memihak kepada Barisan Nasional (BN), undian keseluruhan yang diperoleh PN adalah sangat positif terutamanya daripada saluran anak muda.


BERJASA sedia bertanding PRU15

BANGI, 14 Rabiulawal 1444H, Selasa – BERJASA masih berpendapat tindakan Perdana Menteri, Datuk Seri Ismail Sabri Yaakob mengumumkan pembubaran Parlimen berkuat kuasa pada Isnin tidak sesuai.

Ia berikutan mengambil kira faktor bencana banjir besar yang bakal melanda negara serta risiko nyawa yang bakal dihadapi oleh rakyat.

Biarpun begitu, BERJASA menghormati keputusan berkenaan di atas bidang kuasa Perdana Menteri serta Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, kata Setiausaha Agungnya, Zulkifli Yahya.

Katanya, pengumuman pembubaran Parlimen oleh Perdana Menteri sekali gus membuktikan bahawa desas-desus yang berkeliaran sebelum ini adalah benar.

“BERJASA sentiasa bersedia untuk bertanding di dalam Pilihan Raya Umum ke-15 (PRU15) sebagai pilihan alternatif rakyat untuk memilih kepimpinan baharu Malaysia.

“BERJASA bersama Gerakan Tanah Air (GTA) akan membuat pengumuman berkenaan penglibatan PRU15 dari masa ke masa,” katanya dalam kenyataan di Facebook, hari ini.

Terdahulu, Ismail Sabri mengumumkan pembubaran Parlimen berkuat kuasa semalam bagi memberi laluan kepada PRU15.

Pengumuman khas selepas memperoleh perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Perdana Menteri turut mengesyorkan ketua-ketua kerajaan negeri kecuali Sabah, Sarawak, Melaka dan Johor supaya mengambil tindakan sewajarnya, bagi membubarkan Dewan Undangan Negeri (DUN) masing-masing pada tarikh yang sama dengan PRU peringkat Parlimen.

Meskipun beberapa buah negeri telah memutuskan untuk tidak membubarkan DUN masing-masing, Ismail Sabri berkata, langkah itu wajar dilaksanakan serentak bagi memastikan rakyat tidak terbeban, selain kelancaran proses demokrasi serta menjimatkan kos.


JIPS siasat tahanan mati dalam lokap di Pengkalan Chepa

KUALA LUMPUR, 14 Jamadilakhir 1443H, Isnin – Unit Siasatan Jenayah dan Kematian Dalam Tahanan Jabatan Integriti dan Pematuhan Standard (JIPS) akan menjalankan siasatan berhubung kejadian seorang tahanan meninggal dunia di Lokap Balai Polis Pengkalan Chepa, Kota Bahru, Kelantan semalam.

Pengarah JIPS Bukit Aman, Datuk Azri Ahmad berkata, pihaknya menerima laporan mengenai kematian Orang Kena Tahan (OKT) itu pada jam 4.35 petang semalam.

“OKT adalah seorang lelaki tempatan berumur 37 tahun yang ditahan di bawah Seksyen 12(2) Akta Dadah Berbahaya 1952 dan Seksyen 15(1)(a) akta sama dan direman selama empat hari bermula semalam hingga 19 Januari,” katanya dalam kenyataan di sini hari ini.

Pada Jumaat lepas, JIPS telah menahan empat individu termasuk dua anggota polis bagi membantu siasatan berhubung kes kematian seorang tahanan di dalam lokap di Ibu Pejabat Polis Daerah (IPD) Taiping, Perak.

Kesemua mereka direman sehingga 20 Januari ini. – Bernama


Beri perhatian tahap kesihatan mental mahasiswa

KUALA LUMPUR, 2 Zulhijjah 1442H, Isnin – Majlis Perundingan Pelajar Kebangsaan (MPPK) meminta supaya tempoh pembelajaran pelajar di institut pengajian tinggi (IPT) dipanjangkan daripada 14 minggu kepada 15 atau 16 minggu pada semester akan datang, sekiranya pembelajaran dan pengajaran masih perlu dijalankan secara dalam talian.

Presidennya, Muhammad Amir Asyraf Mohd Sabri berkata Kementerian Pengajian Tinggi (KPT) perlu mengarahkan semua IPT memanjangkan tempoh berkenaan, selain mengkaji semula kaedah pembelajaran dan pengajaran secara dalam talian susulan kebimbangan pelajar terhadap kesihatan mental mereka.

Beliau memohon KPT dan IPT supaya memberi perhatian dan menitik berat kesihatan mental para pelajar kerana sudah lebih setahun mereka menghadapi tekanan dalam mengharungi sesi pembelajaran dan pengajaran secara dalam talian.

“MPPK juga berharap agar IPT yang memberi tempoh bertenang dapat memastikan tempoh itu benar-benar merupakan tempoh bertenang dan perlu memastikan tiada pensyarah yang masih meminta pelajarnya menghantar tugasan atau mengadakan peperiksaan dalam tempoh berkenaan,” katanya dalam kenyataan hari ini.

Sementara itu MPPK mengucapkan takziah kepada keluarga dua pelajar masing-masing dari Universiti Teknologi MARA (UiTM) Kedah dan UiTM Pahang yang meninggal dunia baru-baru ini.

Jabatan Komunikasi Korporat UiTM dalam kenyataan semalam menyebut pihak pengurusan UiTM amat prihatin terhadap isu kematian Nurul Natasya Ezreen Azemi, 22, pelajar Diploma Pengurusan dan Teknologi Pejabat, Fakulti Pengurusan dan Perniagaan Cawangan Kedah serta Muhammad Adham Hazim Mohd Rizaini, 21, pelajar Diploma Kejuruteraan Awam, Fakulti Kejuruteraan Awam, Cawangan Pahang.


UMNO tangguh PAU 2020

BANGI, 5 Jamadilakhir 1442H, Isnin – Perhimpunan Agung UMNO (PAU) 2020 yang dijadualkan pada 30 dan 31 Januari ini akan ditangguhkan ke suatu tarikh baharu kelak.

Penangguhan itu selaras dengan Proklamasi Darurat dan Perintah Kawalan Pergerakan (PKP) yang sedang dikuatkuasakan ketika ini.

Serentak itu, Setiausaha Agung UMNO, Datuk Seri Ahmad Maslan mengingatkan ahli-ahli parti supaya sentiasa mematuhi prosedur operasi standard (SOP) yang ditetapkan bagi mengekang penularan COVID-19.

“Dimaklumkan juga bahawa YB Dato’ Seri Presiden UMNO bersetuju agar pemilihan UMNO akan diteruskan di semua peringkat seperti dijadualkan pada tarikh yang sesuai tahun 2021 ini.

“Sementara itu, semua ahli UMNO adalah diingatkan agar sentiasa merapatkan barisan bagi menumpukan kepada isu-isu membela dan membantu rakyat pada ketika yang begitu mencabar ini,” katanya dalam kenyataan, hari ini.

Minggu lalu, kerajaan mengumumkan pelaksanaan PKP 2.0 di beberapa negeri selama dua minggu sehinga 26 Januari bagi menurunkan kadar kes jangkitan harian COVID-19.

Selain itu, Yang di-Pertuan Agong juga memperkenankan pengisytiharan darurat di seluruh negara sehingga 1 Ogos atau ke suatu tarikh yang lebih awal jika angka kes jangkitan harian dapat dikawal serta diturunkan dengan berkesan.


Situasi di timur Ukraine dikawal pasukan keselamatan

KIEV, 17 Rejab 1443H, Sabtu – Situasi di timur Ukraine masih di bawah kawalan tentera dan pasukan keselamatan negara ini, menurut siaran akhbar pejabat Presiden Ukraine Volodymyr Zelenskyy pada Sabtu.

Pihak berkuasa di wilayah Donetsk dan Luhansk mula memindahkan orang awam ke Rusia pada Jumaat, berikutan kebimbangan serangan oleh tentera Ukraine.

Sementara itu, perkhidmatan perisikan negara itu sedang memantau keadaan di wilayah pertikaian Donbas, Crimea dan berhampiran sempadan Ukraine.

“Data analisis risikan secara berkala dan pertukaran maklumat dengan rakan kongsi dijalankan secara rutin. Ukraine kerap menerima data risikan tambahan berkaitan aktiviti ketenteraan Rusia.

“Keadaan di timur negara itu kini dikawal sepenuhnya pasukan keselamatan dan pertahanan Ukraine,” lapor agensi berita Sputnik memetik saluran Telegram pejabat itu.

Rusia didakwa mengumpulkan lebih 100,000 tentera berhampiran Ukraine, menimbulkan kebimbangan bahawa Kremlin merancang serangan terhadap bekas jirannya Soviet.

Moscow menafikan dakwaan itu, sebaliknya, menuduh negara-negara Barat menjejaskan keselamatannya melalui peluasan keanggotaan Pertubuhan Perjanjian Atlantik Utara (NATO) di sempadan negaranya.

Rusia turut mengeluarkan senarai tuntutan keselamatan kepada Barat, termasuk menarik semula penempatan anggota tentera dari beberapa negara bekas Soviet serta meminta jaminan agar negara-negara itu tidak menyertai NATO. – Bernama


Perkenalkan semula cukai khusus kepada syarikat peroleh keuntungan luar biasa

BANGI, 12 Jamadilawal 1444H, Rabu – Kerajaan wajar mengenakan semula cukai khusus ke atas syarikat yang memperoleh keuntungan luar biasa, kata pakar ekonomi, Prof Jomo Kwame Sundaram.

Beliau berkata, ia dilihat perlu sebagai langkah permulaan untuk kerajaan membawa perubahan kepada sistem percukaian negara.

Ia juga bakal menjadi sebahagian daripada agenda reformasi yang dijanjikan, katanya.

“Terdapat beberapa syarikat ketika pandemik COVID-19 yang telah mendapat durian runtuh ketika majoriti penduduk berdepan masalah.

“Ada syarikat-syarikat tertentu yang mendapat untung luar biasa bukan kerana kebijakannya tetapi kerana keadaan global yang membolehkannya pihaknya mendapat keuntungan.

“Justeru, cukai-cukai durian runtuh yang ditolak oleh dua kerajaan yang lepas sepatutnya dikenakan ketika rata-rata negara di dunia melaksanakannya,” katanya.

Mengulas lanjut, Prof Jomo turut menyarankan supaya cukai nilai tambah diperkenalkan berikutan cukai berkenaan dilihat lebih saksama berbanding cukai barangan dan perkhidmatan (GST) yang dikenakan sama rata terhadap semua barangan.

Katanya, inisiatif lain untuk mewujudkan keseimbangan ekonomi dan merapatkan jurang antara masyarakat adalah memperkenalkan cukai terhadap golongan berpendapatan tinggi iaitu cukai harta.

Bagaimanapun, beliau berkata, perubahan tersebut bukan dilakukan secara sekali gus tetapi perlu melalui beberapa peringkat dan pendekatan.

“Kita tidak boleh mengharapkan kerajaan baharu dapat mengubah keseluruhan sistem percukaian secara serta merta tetapi dilakukan melalui beberapa langkah yang diperlukan,” katanya.


32 maut nahas bas terjatuh dari tebing di Peru

LIMA, 23 Muharram 1443H, Rabu – Sekurang-kurangnya 32 orang penumpang maut termasuk dua kanak-kanak dan lebih daripada 20 yang lain cedera apabila sebuah bas terjatuh dari tebing di Peru.

Insiden berlaku di luar bandar Matucana pada awal pagi Selasa.

Polis berkata, bas berkenaan membawa kira-kira 63 orang penumpang ketika nahas.

Usaha mencari dan menyelamat sedang dijalankan untuk menemui kemungkinan mangsa yang terselamat, kata jabatan polis di Twitter.

Kemalangan pada Selasa berlaku beberapa hari selepas insiden serupa yang mengorbankan 16 orang di wilayah Cotabambas di Peru.

Dalam kejadian Jumaat lalu, sebuah bas yang membawa pekerja lombong terjatuh dari tebing ketika melalui jalan berliku. – Agensi


Sekolah dibuka: Julai jadi bulan sibuk untuk pelajar, guru, ibu bapa

KUALA LUMPUR, 10 Zulkaedah 1441H, Khamis – Setelah hampir empat bulan tidak menjejakkan kaki ke sekolah dan hanya menggunakan pendekatan pembelajaran di rumah akibat ancaman pandemik COVID-19 sejak pertengahan Mac lepas, pelajar akhirnya bakal menyambung semula pembelajaran bermula pertengahan bulan ini.

Debaran dirasai seolah-olah menanti pengumuman tarikh Hari Raya Aidilfitri apabila Menteri Kanan (Pendidikan) Dr Mohd Radzi Md Jidin merungkai ‘teka-teki’ mengenai tarikh pembukaan sekolah dalam sidang media khasnya semalam.

Bagi pelajar tingkatan satu hingga empat dan pelajar kelas peralihan serta murid tahun lima dan enam akan kembali ke sekolah bermula 15 Julai ini, manakala pembukaan semula sekolah bagi murid tahun satu hingga empat pula adalah pada minggu berikutnya iaitu 22 Julai.

Pembukaan semula sekolah untuk murid bukan kelas peperiksaan awam itu dilaksanakan secara berperingkat setelah mengambil kira saranan Kementerian Kesihatan dan Majlis Keselamatan Negara (MKN).

Semestinya, Julai adalah bulan yang sibuk bukan sahaja untuk murid dan guru tetapi juga ibu bapa yang kini perlu menyusun kembali jadual harian masing-masing, mengatur masa dan menguruskan keperluan harian anak-anak bagi memastikan aktiviti pembelajaran berjalan lancar.

Jika diimbas kembali, semalam juga genap seminggu sekolah dibuka semula kepada pelajar yang akan menduduki peperiksaan awam pada tahun ini iaitu Sijil Pelajaran Malaysia (SPM), Sijil Vokasional Malaysia (SVM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM) serta peperiksaan antarabangsa.

Sesi prasekolah, tadika dan tabika yang bermula semalam turut tidak ketinggalan mencuri tumpuan orang ramai dan lensa media khususnya berkaitan prosedur operasi standard (SOP) yang dilaksanakan di pusat pendidikan berkenaan.

Tinjauan media sosial juga mendapati keletah si cilik yang setia mendengar penerangan guru-guru berkenaan SOP ketika berada di sekolah memberi gambaran mereka mampu mematuhi arahan yang ditetapkan meskipun hanya pada usia sangat muda.

Selain pengumuman pembukaan sekolah, satu lagi berita gembira dikongsikan oleh Ketua Pengarah Kesihatan Datuk Dr Noor Hisham Abdullah apabila tiada kes COVID-19 dilaporkan mendapat jangkitan dari dalam negara iaitu menerusi penularan tempatan, sama ada dalam kalangan warganegara Malaysia mahupun bukan warganegara.

Bahkan buat pertama kalinya Malaysia mencatatkan kes harian COVID-19 yang terendah semalam iaitu dengan hanya satu kes baharu melibatkan kes import yang mendapat jangkitan dari luar negara menjadikan jumlah keseluruhan adalah 8,640 kes.

Memetik kata-kata Dr Noor Hisham sebelum ini, Malaysia memerlukan tempoh 28 hari sifar kes COVID-19 sebelum boleh diisytiharkan bebas pandemik berkenaan.

Persoalannya, mampukah kita terus berjuang untuk membebaskan negara daripada pandemik berbahaya itu?

Jika dilihat, kita sudah hampir ke garisan penamat, oleh itu masyarakat perlu kekal komited mengamalkan kelaziman baharu serta patuh kepada SOP yang ditetapkan dengan menjaga jarak sosial, meningkatkan kebersihan kendiri, elak kawasan sempit dan sesak serta elak bertutur dengan jarak dekat. – Bernama


15 negara dipilih berkhidmat dalam Majlis Hak Asasi Manusia PBB

NEW YORK, 25 Rabiulawal 1445H, Rabu – Perhimpunan Agung Pertubuhan Bangsa-Bangsa Bersatu (PBB) pada Selasa memilih 15 negara untuk berkhidmat dalam Majlis Hak Asasi Manusia PBB (UNHCR) yang dianggotai 47 anggota bagi tempoh tiga tahun bermula 1 Januari 2024.

Melalui undian secara sulit negara yang terpilih, termasuk Burundi, Cote d’Ivoire, Ghana, Malawi (untuk Afrika); China, Indonesia, Jepun, Kuwait (Asia-Pasifik); Albania, Bulgaria (Eropah Timur); Brazil, Cuba, Republik Dominican (Amerika Latin dan Caribbean); Perancis, Belanda (Eropah Barat dan negara lain), telah dipilih, lapor Xinhua.

Russia dalam kumpulan Eropah Timur dan Peru di Amerika Latin dan kumpulan Caribbean kecundang dalam bidaan.Russia gagal melepasi 97 undian yang diperlukan, manakala Peru yang menerima 108 undi menyokong gagal mengatasi tiga pencabar lain dalam kumpulan itu.

Calon dalam kumpulan Afrika, Asia-Pasifik, Eropah Barat dan negeri-negeri lain menang selesa tanpa dicabar.

Sementara itu, China, Cote d’Ivoire, Cuba, Perancis dan Malawi telah dipilih semula.

Sebanyak 10 negara akan meninggalkan Majlis Hak Asasi Manusia menjelang akhir tahun: Gabon, Senegal (untuk Afrika); Nepal, Pakistan, Uzebekistan (Asia-Pasifik); Republik Czech, Ukraine (Eropah Timur); Bolivia, Mexico (Amerika Latin dan Caribbean); Britain (Eropah Barat dan negara lain).

Majlis Hak Asasi Manusia PBB yang berpangkalan di Geneva ialah badan antara kerajaan yang bertanggungjawab untuk mempromosikan dan melindungi hak asasi manusia di seluruh dunia.

Kira-kira satu pertiga daripada 47 ahlinya diganti setiap tahun bagi memastikan ahli majlis dapat berkhidmat secara berperingkat sepanjang tempoh tiga tahun.

Pembahagian kerusi majlis itu berdasarkan kumpulan serantau iaitu 13 setiap satu untuk Afrika dan Asia-Pasifik; lapan untuk Amerika Latin dan Caribbean; tujuh untuk Eropah Barat dan negara lain; dan enam untuk Eropah Timur. – Bernama


Laksana ‘CTOS’ perkahwinan bela bekas isteri terabai

BANGI, 11 Zulkaedah 1441H, Jumaat – Pendakwah bebas, Firdaus Wong mengesyorkan Mahkamah Syariah diperkasa dan diberikan peranan serta kuasa bagi menjaga imej Islam.

Cadangan berkenaan disuarakan Presiden Multiracial Reverted Muslims (MRM) itu susulan kerap berlaku isu dalam kalangan lelaki yang tidak menunaikan tanggungjawab sebagai bekas suami dan seorang ayah.

“Kerap sangat mendengar lelaki tak bayar nafkah anak-anak tetapi mampu melancong dan berkahwin sana sini. Bekas isteri dizalimi lelaki dayus. Hak anak terabai.

“Andai Mahkamah Syariah dapat diperkasakan dengan memerintahkan potongan terus dari akaun bank si bekas suami terus kepada akaun bekas isteri untuk nafkah anak-anak mereka, maka Insha-Allah kita memaksa bekas suami memberikan hak bekas isteri dan anak-anak.

“Adil? Ya Islam menegakkan keadilan. Wanita untuk dilindungi, dibimbing dan dipimpin. Lelaki mesti cukup jantan untuk melaksanakan tanggungjawab dan amanah. Jangan lepas tangan dan menafikan hak nafkah bekas isteri dan anak-anak,” katanya menerusi kenyataan di Facebook, hari ini.

Bahkan beliau juga menyarankan mahkamah melaksanakan sistem ‘CTOS’ bagi menangani isu berkenaan.

“Kalau susah sangat, mahkamah buat sistem CTOS perkahwinan. Senarai hitam dari keluar negara bagi yang tak bayar nafkah dan mereka dari kahwin lagi. Apa macam?,” katanya.

Difahamkan, aduan berhubung suami atau bekas suami tidak memberi nafkah kepada isteri atau bekas isteri dalam tempoh Perintah Kawalan Pergerakan (PKP) meningkat berbanding sebelumnya.

Ketua Pengarah dan Ketua Hakim Syarie Jabatan Kehakiman Syariah Malaysia (JKSM), Datuk Dr Mohd Na’im Mokhtar berkata, sebelum ini hanya lima aduan sebulan diterima oleh Bahagian Sokongan Keluarga (BSK), Jabatan Kehakiman Syariah melalui laman sosial Facebook rasmi BSK atau e-mel BSK negeri.

“Kali ini kita menerima lima aduan dalam masa lima hari,” katanya mengenai jumlah bilangan aduan yang dikemukakan isteri atau bekas isteri, terhadap keengganan suami atau bekas suami memberi nafkah kepada isteri atau bekas isteri dan anak.

Katanya, aduan itu juga meningkat, selepas jabatan itu membuat iklan mengenai aduan boleh dibuat di Facebook rasmi BSK.


Isu Palestin: Polis tak terima laporan ugutan, keselamatan negara terjamin

KUALA LUMPUR, 3 Jamadilawal 1445H, Jumaat – Polis Diraja Malaysia (PDRM) tidak menerima sebarang laporan ugutan secara langsung mahupun tidak langsung susulan pendirian dan ketegasan Malaysia mempertahankan nasib rakyat Palestin.

Ketua Polis Negara, Tan Sri Razarudin Husain berkata, bagaimanapun, PDRM masih mengumpul maklumat dan risikan sekiranya terdapat ancaman dari pihak luar berhubung perkara itu.

“Setakat ini situasi negara berada dalam keadaan baik dan terkawal,” katanya kepada pemberita selepas menghadiri majlis Perbarisan Tamat Latihan Program Latihan Asas Kepolisan Inspektor Pelatih Siri 1/2023 di Pusat Latihan Polis (PULAPOL) Kuala Lumpur di sini hari ini.

Razarudin berkata demikian ketika ditanya sama ada polis menerima laporan ugutan daripada mana-mana pihak berikutan kelantangan Malaysia yang berpihak kepada Palestin.

Malaysia antara negara yang lantang menggesa dunia mengambil tindakan segera untuk menamatkan serangan rejim Israel terhadap penduduk di Semenanjung Gaza, mengakibatkan kini lebih 11,000 rakyat Palestin terbunuh termasuk lebih 7,800 wanita dan kanak-kanak, manakala lebih 29,000 yang lain cedera sejak 7 Okt lepas.

Pada 24 Oktober lepas, Perdana Menteri, Datuk Seri Anwar Ibrahim ketika menyampaikan amanat pada Himpunan Malaysia Bersama Palestin di Axiata Arena, Bukit Jalil mendedahkan beliau menerima banyak ugutan dari negara luar susulan ketegasan Malaysia mempertahankan nasib rakyat Palestin.

Susulan pendedahan Perdana Menteri itu, media melaporkan PDRM akan mengumpul maklumat sekiranya terdapat aktiviti membabitkan ejen perisikan Mossad di negara ini.

Terdahulu, sebanyak 538 Inspektor pelatih melibatkan 103 wanita dan 435 lelaki menamatkan Program Latihan Asas Kepolisan Inspektor hari ini selepas mengikuti latihan asas selama sembilan bulan bermula 19 Feb lepas.

Pada majlis itu, Insp Khairul Anwar Khalid diumum sebagai Pelatih Terbaik Keseluruhan manakala Insp Nurul Nadhirah Muhamad Radzi muncul Pelatih Terbaik Akademik sementara Insp Muhammad Amir Faris Basri dan Insp Dayang Siti Aishah Awang Ramli masing-masing muncul Pelatih Terbaik Latihan Luar lelaki dan wanita.

Khairul Anwar, 26, berkata, minat dan sukakan cabaran mendorongnya untuk menyertai PDRM walaupun mempunyai profesion lain sebelum ini.

“Saya sama sekali tidak menyesal menyertai PDRM walaupun telah berkhidmat sebagai jurutera selama dua tahun di sebuah syarikat di Bangsar,” katanya yang berhasrat untuk sertai pasukan elit Unit Tindakhas PDRM untuk mencabar diri menjadi terbaik pada masa depan. – Bernama


Pendaftaran vaksinasi COVID-19 dibuka mulai 1 Mac : Dr Noor Hisham

PUTRAJAYA, 4 Rejab 1442H, Selasa – Pendaftaran untuk vaksinasi COVID-19 akan mula dibuka kepada orang ramai pada 1 Mac depan, kata Ketua Pengarah Kesihatan Tan Sri Dr Noor Hisham Abdullah.

Beliau berkata, Kementerian Kesihatan (KKM) telah mengenal pasti beberapa kaedah yang boleh digunakan orang awam untuk mendaftarkan diri selain pihaknya juga akan mengenal pasti kumpulan sasar bagi memastikan mereka mendapatkan vaksinasi itu.

“Ada lima kaedah yang kita akan kenal pasti untuk pendaftaran iaitu menggunakan sama ada aplikasi MySejahtera, laman sesawang ataupun nombor telefon,” katanya pada sidang akhbar perkembangan terkini COVID-19 di sini, hari ini.

Terdahulu, menurut Buku Program Imunisasi COVID-19 Kebangsaan yang dikeluarkan Jawatankuasa Khas Jaminan Akses Bekalan Vaksin Covid-19 (JKJAV) hari ini, daripada lima kaedah pendaftaran yang dikenal pasti, dua adalah pendaftaran secara dalam talian iaitu menerusi aplikasi MySejahtera atau laman sesawang khas di www.vaksincovid.gov.my.

Bagi pendaftaran secara manual pula, terdapat tiga kaedah yang membolehkan orang ramai mendaftar iaitu dengan menghubungi talian hotline (akan dimaklumkan kemudian), hadir ke fasiliti klinik kesihatan awam dan swasta atau menerusi program bantuan bagi penduduk di kawasan luar bandar dan pedalaman.

Mengulas lanjut, Dr Noor Hisham berkata, KKM telah membuat persediaan untuk program vaksinasi COVID-19 sejak Ogos tahun lepas yang turut merangkumi penyediaan prasarana bagi memastikan vaksin diterima dan disimpan dengan selamat.

Beliau berkata, setiap vaksin yang diluluskan penggunaannya adalah berdasarkan kajian yang telah dijalankan dengan Bahagian Regulatori Farmasi Negara (NPRA) akan melihat kepada data kajian fasa tiga vaksin, keberkesanan dan keselamatan.

KKM juga berpendirian hanya menjalankan program imunisasi COVID-19 kepada individu berusia 18 tahun ke atas walaupun ada negara yang memberikan vaksin kepada remaja berusia 16 tahun.

“Ini kerana dari peringkat usia 16 hingga 18 tahun, tiada bukti kukuh menunjukkan vaksin boleh diguna pakai. Kita patuh pada kajian yang telah dijalankan dan melihat kepada keberkesanan dan juga kesan sampingan,” katanya.

Beliau berkata, sekiranya terdapat kesan sampingan susulan penggunaan vaksin, KKM akan mencatat dan melaporkannya kepada Pertubuhan Kesihatan Sedunia (WHO).

Ditanya mengenai syarikat pengeluar vaksin yang telah berdaftar dengan NPRA, Dr Noor Hisham berkata, pihaknya telah menerima dosier daripada Sinovac, Astrazeneca dan Sputnik.

“NPRA masih menjalankan penilaian terhadap keberkesanan dan kesan sampingan vaksin terutama kajian fasa tiga klinikal.

“Untuk vaksin Sputnik, kita dah beri maklum balas kepada syarikat tersebut dan soalan-soalan kita supaya mereka boleh jawab untuk kita bentangkan bagi mendapatkan kelulusan,” katanya.

Beliau berkata, kelulusan bersyarat mungkin diberikan kepada syarikat itu.

“Sekiranya ada kesan sampingan atau data terkini, mereka boleh menghantar semula kepada NPRA untuk penilaian,” katanya. -Bernama


Belum capai imuniti kelompok, MAIK belum sedia buka masjid

KOTA BHARU, 14 Muharram 1443H, Isnin – Majlis Agama Islam dan Adat Istiadat Melayu Kelantan (MAIK) belum bersedia membuka masjid kepada orang ramai memandangkan negeri ini masih belum mencapai imuniti kelompok.

Yang Dipertua MAIK Tengku Tan Sri Mohamad Rizam Tengku Abdul Aziz berkata setakat ini, masjid di seluruh negeri Kelantan masih kekal hanya dibuka kepada empat pegawai masjid termasuk imam dan bilal.

Tengku Mohamad Rizam yang juga Tengku Temenggong Kelantan berkata langkah berkenaan adalah sepertimana titah Sultan Kelantan Sultan Muhammad V termasuk pandangan bersama untuk mengekalkan had bilangan jemaah sementara waktu.

“Ketepatan ini juga diambil kira susulan angka kes harian COVID-19 di Kelantan masih merekodkan empat angka. Justeru, kita ambil langkah berhati-hati dengan mengehadkan bilangan jemaah memandangkan masjid merupakan tempat perjumpaan orang ramai terutamanya di kampung-kampung.

“Sekiranya ada penurunan kes harian COVID-19 dan vaksinasi di Kelantan meningkat kita bersedia untuk buka masjid. Namun, buat masa ini seperti kita maklum Kelantan merupakan negeri kedua tercorot vaksinasi selain kita turut berharap kerajaan dapat mempercepatkan vaksinasi di negeri ini,” katanya.

Beliau berkata demikian kepada pemberita selepas menyempurnakan Majlis Sidang Media Laporan Khas Terimaan Dan Perbelanjaan MAIK Bagi Januari hingga Jun 2021 di Dewan Serbaguna Kompleks Islam Jubli Perak Sultan Ismail Petra Panji, di sini hari ini.

Hadir sama Timbalan Yang Dipertua MAIK Zulkifle Ab Rahman, Mufti Kelantan Datuk Mohamad Shukri Mohamad dan Pengarah Jabatan Kesihatan Negeri Datuk Dr Zaini Hussin.

Terdahulu, Tengku Mohamad Rizam mengurniakan sumbangan Bantuan Prihatin MAIK kepada Ketua-Ketua Jajahan selain sumbangan berjumlah RM10,000 kepada Dr Zaini untuk diserahkan kepada pusat pemberian vaksin (PPV) di Kelantan.

Sementara itu, dalam perkembangan lain Tengku Mohamad Rizam berkata walaupun negara masih bergelut serta berhadapan dengan pandemik COVID-19, dengan adanya platform dalam talian untuk para pembayar zakat, maka terimaan bagi tempoh Januari hingga Jun 2021 agak memberangsangkan.

“Langkah pentadbiran MAIK melebar luas lagi capaian dalam talian seperti e-PTG (Potongan Gaji Bulanan Zakat) dan kemudahan e-Zakat Payment telah memudahkan para pembayar zakat untuk membuat sebarang urusan bayaran zakat dalam talian sehingga merekodkan RM1 juta pada enam bulan pertama tahun ini,” katanya.

Tengku Mohamad Rizam berkata hingga Jun lepas, MAIK telah membelanjakan sebanyak RM83,864,749 kepada golongan sasar dan asnaf di seluruh negeri Kelantan.

“Perbelanjaan ini dapat disempurnakan hasil daripada komitmen semua pembayar zakat, penyumbang baitulmal, pewakaf dan bantuan yang diterima daripada pelbagai pihak. MAIK ingin menzahirkan penghargaan dan terima kasih kepada semua pihak yang terbabit kerana merekalah hero sebenar kepada asnaf dan rakyat Kelantan,” katanya. – Bernama


Kompaun dikeluarkan kepada parti politik kerana gagal patuh SOP

MELAKA, 24 Rabiulawal 1443H, Ahad – Kegagalan mematuhi prosedur operasi standard (SOP) di bawah Akta Pencegahan dan Pengawalan Penyakit Berjangkit 1988 (Akta 342), menyebabkan parti politik dikompaun di Melaka.

Ketua Polis Melaka Datuk Abdul Majid Mohd Ali berkata antara pelanggaran SOP yang dilakukan adalah menggalakkan orang ramai berkumpul di sesuatu tempat, tiada penjarakan fizikal, tidak memakai pelitup muka, tidak menyediakan Kod QR MySejahtera dan cecair pembasmi kuman.

“Kita mengambil tindakan tanpa memilih parti, kerana keutamaan kita adalah (untuk) menjaga keselamatan awam. Kami ‘buta warna’ tentang parti politik, kerana polis adalah agensi kerajaan yang dipertanggungjawabkan untuk mendaulatkan undang-undang,” katanya kepada pemberita selepas operasi Op Jihad Dadah di Krubong hari ini.

Beliau berkata demikian ketika diminta mengulas mengenai dua kompaun yang telah dikeluarkan di Melaka, membabitkan Parti Ikatan Demokratik Malaysia (MUDA) pada 27 Okt lepas dan Parti Keadilan Rakyat (PKR) pada semalam.

Mengenai jumlah kompaun yang dikenakan, Abdul Majid berkata mana-mana pihak yang tidak berpuas hati boleh merujuk kepada Kementerian Kesihatan untuk rayuan pengurangan.

Dalam perkembangan lain, Abdul Majid berkata jumlah tangkapan penagih dadah di negeri ini meningkat sebanyak 16.4 peratus kepada 1,629 orang dalam tempoh 1 Jan hingga semalam, berbanding 1,399 orang dalam tempoh sama tahun lepas.

Beliau berkata usaha memerangi aktiviti penagihan dadah menerusi Op Jihad Dadah akan terus diperkasakan, dan setakat ini enam lokasi dikenal pasti sebagai kawasan panas penagihan iaitu di Krubong, Tanah Merah Jaya, Pantai Kundor, Bukit Tembakau, Kampung Berangan Enam dan Ayer Hitam Pantai. – Bernama


Russia daftar vaksin COVID-19 pertama di dunia untuk haiwan

MOSCOW, 18 Syaaban 1442H, Rabu – Rusia hari ini mengumumkan pendaftaran vaksin coronavirus pertama di dunia untuk haiwan, yang digambarkan sebagai langkah penting bagi menghalang perkembangan mutasi virus itu.

Pengeluaran vaksin secara besar-besaran akan bermula April ini.

Agensi pegawai pertanian Rosselkhoznadzor dalam satu kenyataan berkata, vaksin yang dipanggil Carnivak-Cov itu telah diuji bermula Oktober lalu kepada anjing, kucing, cerpelai, rubah serta beberapa haiwan lain dan terbukti berkesan.

“Semua haiwan uji kaji yang diberi vaksin mengembangkan antibodi terhadap coronavirus dalam 100 peratus kes.

“Ia adalah pertama di dunia dan satu-satunya produk bagi mencegah COVID-19 untuk haiwan,” kata Timbalan Ketua Rosselkhoznadzor, Konstantin Savenkov.

Rosselkhoznadzor berkata, perkembangan vaksin itu akan membantu mencegah mutasi pada haiwan dengan memetik keputusan Denmark untuk membunuh 15 juta cerpelai tahun lalu selepas haiwan itu didapati membawa varian virus yang bermutasi.

“Penggunaan vaksin tersebut – menurut saintis Rusia – dapat mencegah perkembangan mutasi virus,” katanya.

Katanya lagi, penyedia kemudahan pembiakan haiwan dan syarikat swasta dari negara-negara termasuk Greece, Poland, Austria, Amerika Syarikat, Kanada serta Singapura telah menyatakan minat terhadap Carnivak-Cov.

Pegawai tentera di bandar kedua Rusia, Saint Petersburg pada awal minggu ini mengumumkan bahawa anjing tentera akan akan menjalani vaksinasi wajib sebelum dikerahkan ke lapangan terbang dan mengambil bahagian dalam acara memperingati Perang Dunia II di seluruh negara itu pada Mei. – Agensi


Kebun ‘Musang King’ di Raub wajar dijadikan Tanah Rizab Melayu

Oleh Ainul Illia Meor Suzurudin

BANGI, 19 Muharram 1442H, Isnin – Tindakan undang-undang ke atas penceroboh tanah kerajaan di Raub perlu diambil selaras dengan peruntukan di dalam Seksyen 425, Kanun Tanah Negara 1965.

Pensyarah Kanan Fakulti Senibina, Perancangan dan Ukur, Universiti Teknologi Mara (UiTM) Kampus Seri Iskandar di Perak, Prof Madya Dr Mohd Hasrol Haffiz Aliasak menegaskan, tindakan yang sama juga perlu diambil ke atas pentadbir-pentadbir awam yang bersubahat.

Katanya, selain Seksyen 425, Kanun Tanah Negara 1965, undang-undang lain yang bersangkutan dengan penyalahgunaan kuasa seperti Kanun Keseksaan dan Akta Pencegahan Rasuah juga boleh diambil terhadap pentadbir awam terbabit.

“Memandangkan tanah-tanah tersebut telah diusahakan oleh penceroboh-penceroboh dalam pengeluaran hasil durian Musang King, disarankan supaya pemberian milikan tanah dengan tempoh pajakan tidak melebihi sehingga 60 tahun (bergantung kepada baki jangka hayat hasil durian Musang King)

“Serta tempoh pajakan tersebut tidak boleh disambungkan setelah tamat pajakan.

“Oleh itu, tempoh 60 tahun tersebut perlu ditentukan baki tempoh pajakan dengan mengambil sejak bila tanah tersebut mula dibuka,” katanya ketika dihubungi Ismaweb.net.

Selain itu, beliau berkata, tanah itu perlu didaftarkan di Pejabat Tanah dan Galian Negeri Pahang di Kuantan di mana rasionalnya adalah untuk memastikan pemantauan dan kawalan ke atas tanah dapat dilaksanakan dari peringkat pusat pentadbiran negeri.

Manakala, bagi tanah-tanah yang telah diceroboh dan ditanam dengan tanaman durian Musang King serta masih mengeluarkan hasil, maka tunggakan cukai tanah akan dikenakan bermula dengan tarikh bila tanah tersebut telah diteroka.

“Tunggakan cukai ini adalah berasingan daripada bayaran denda yang dikenakan,” katanya.

Dalam pada itu, Dr Hasrol berkata, demi mengimbangkan hak pemberi milikan tanah, kawasan tanah yang berhampiran dengan Raub hendaklah dibuka dengan jumlah keluasan sekurang-kurangnya sama dengan keluasan tanah yang diceroboh.

Ia dicadangkan untuk diberi milik kepada pengusaha tanaman durian Musang King, katanya.

“Tanah ini mestilah secara automatik dimasukkan dalam kawasan Tanah Rizab Melayu dan diberi kepada kaum Melayu untuk turut sama menjalankan aktiviti pertanian durian Musang King.

“Perkara ini tidak boleh dipersoalkan kerana hak dan keistimewaan Melayu telah dijamin di dalam Perkara 153, Perlembagaan Persekutuan seperti berikut; Perkara 153. Perizaban kuota berkenaan dengan perkhidmatan, permit bagi orang Melayu dan anak negeri mana-mana antara Negeri Sabah dan Sarawak,” katanya.

Justeru, katanya, demi melindungi kepentingan ekonomi negara, maka kaedah pemberi milikan tanah adalah solusi yang baik dalam mengekalkan aktiviti sedia ada.

Pada masa sama, Dr Hasrol berkata, syor itu dapat mengimbangi tuntutan sosial membabitkan masyarakat Melayu dalam aktiviti ekonomi yang sama.

“Namun begitu, sekiranya kawasan tanah yang diceroboh tersebut merupakan kawasan Rizab Hutan Simpan Kekal atau Kawasan Rizab Orang Asli, maka tiada pilihan lain melainkan tanah tersebut terpaksa dirampas,” katanya.


Gondol hutan Pahang: Kenyataan menteri iyakan hujah pakar, NGO

BANGI, 3 Jamadilakhir 1442H, Sabtu – Kenyataan Menteri Alam Sekitar, Datuk Seri Tuan Ibrahim Tuan Man berkenaan bencana alam di negeri Pahang seumpama mengiyakan hujah-hujah yang telah dikeluarkan pakar termasuk pertubuhan bukan kerajaan (NGO) sebelum ini.

Naib Presiden Pertubuhan-Pertubuhan Pembela Islam (PEMBELA), Ustaz Masridzi Sat berkata, itulah hakikat sebenar yang perlu diketahui semua pihak meskipun kerajaan negeri cuba menafikannya.

“Pencerobohan tanah, bukit bukau yang ditarah dan digondol menyebabkan ekosistem hutan tadahan air rosak.

“Air yang tiada sistem aliran dan serapan yang betul kerana tersumbat menyebabkan menjadi limpahan yang membawa banjir besar,” katanya dalam hantaran di Facebook, hari ini.

Sebelum ini, Pengerusi PEMBELA, Haji Aminuddin Yahaya menyatakan, rasa syukur setelah Menteri Alam Sekitar senada dengan pendapat pakar geologi dan golongan akademik mengenai hakikat aktiviti penggondolan yang menjadikan banjir di Pahang sangat teruk seperti apa disaksikan kini.

Katanya, dalam laporan khas baru-baru ini, Tuan Ibrahim antaranya berkata, aktiviti pembukaan hutan yang menyumbang kepada bencana alam berkenaan ialah pembalakan dan projek durian ‘Musang King’.

Katanya lagi, ini juga selari dengan apa yang diperkatakan di Mahkamah Tinggi Kuantan pada tahun lalu bahawa kawasan yang diceroboh untuk menanam Musang King di Raub adalah kawasan tadahan air, dan kerajaan negeri harus bertindak serius.


Jualan Lebih Murah Keluarga Malaysia diperluas lebih 600 kawasan

KUALA LUMPUR, 18 Zulhijjah 1443H, Isnin – Program Jualan Lebih Murah Keluarga Malaysia akan  dilaksanakan mulai bulan hadapan hingga akhir tahun ini dengan tawaran barang keperluan yang dijual dengan harga lebih rendah berbanding Program Jualan Keluarga Malaysia (PJKM) sebelum ini.

Pengerusi Pasukan Khas Jihad Tangani Inflasi Tan Sri Annuar Musa berkata, program jualan yang akan melibatkan lima kementerian itu juga diperluaskan ke 613 kawasan seluruh negara berbanding 222 kawasan sebelum ini.

“Manakala kekerapannya, jika sebelum ini ia dijalankan dua kali sebulan tetapi kali ini ia akan dilaksanakan sebanyak empat kali sebulan melibatkan 2,400 premis terpilih,” katanya dalam sidang media selepas mempengerusikan Mesyuarat Pasukan Khas Jihad Tangani Inflasi di Bangunan Parlimen, hari ini.

Annuar yang juga Menteri Komunikasi dan Multimedia berkata empat lagi kementerian akan menyertai  Kementerian Perdagangan Dalam Negeri dan Hal Ehwal Penngguna (KPDNHEP) bagi pelaksanaan program ini iaitu Kementerian Pertanian dan Industri Makanan, Kementerian Pembangunan Luar Bandar, Kementerian Pembangunan Usahawan dan Koperasi dan Kementerian Wilayah Persekutuan.

Katanya program ini akan menumpukan penjualan produk utama seperti telur, ayam dan minyak masak dengan harga sehingga 20 peratus lebih rendah berbanding harga pasaran. – Bernama


Permohonan MAIS dapatkan kebenaran rayu kembalikan status agama 5 beradik ditolak

PUTRAJAYA, 23 Jamadilakhir 1443H, Rabu – Penukaran agama lima anak seorang lelaki mualaf pada 2018 tanpa persetujuan ibu bukan Islam kekal tidak sah setelah Mahkamah Persekutuan menolak permohonan Majlis Agama Islam Selangor (MAIS), dan Ketua Pendaftar Muallaf Selangor untuk kebenaran merayu bagi mengembalikan semula status agama Islam mereka.

Tanpa kebenaran merayu itu, keputusan Mahkamah Rayuan dan Mahkamah Tinggi yang membatalkan penukaran agama Islam lima adik-beradik itu kekal.

Dalam keputusan sebulat suara itu, panel tiga hakim Mahkamah Persekutuan yang diketuai oleh Ketua Hakim Negara, Tun Tengku Maimun Tuan Mat berkata, isu yang dibangkitkan peguam Mohamed Haniff Khatri Abdula, yang bertindak bagi pihak MAIS dan Ketua Pendaftar Muallaf, telah diselesaikan melalui keputusan mahkamah dalam kes penukaran agama M Indira Gandhi.

“Mahkamah (Mahkamah Rayuan dan Tinggi) adalah betul dalam mengikuti keputusan Mahkamah Persekutuan dalam kes Indira Gandhi,” kata Hakim Tengku Maimun yang mengetuai hakim Mahkamah Persekutuan, Datuk Vernon Ong Lam Kiat dan Datuk Seri Hasnah Mohammed Hashim.

Dalam kes Indira Gandhi pada 2018, Mahkamah Persekutuan memutuskan bahawa persetujuan kedua-dua ibu dan bapa diperlukan untuk menukar agama anak-anak kepada Islam.

Dalam penghakimannya, Tengku Maimun berkata, peruntukan Seksyen 117 Enakmen Pentadbiran Agama Islam (Negeri Selangor) 2003 dengan jelas menyatakan bahawa seseorang yang bukan beragama Islam boleh memeluk agama Islam sekiranya dia berakal dan mencapai umur 18 tahun, atau jika dia belum mencapai umur 18 tahun, ibu dan bapa mesti bersetuju dengan penukaran agama.

“Permohonan (oleh MAIS dan Ketua Pendaftar Muallaf) juga tidak memenuhi syarat Seksyen 96 Akta Mahkamah Kehakiman 1964 untuk kebenaran diberikan,” katanya.

Beliau turut memerintahkan MAIS dan Ketua Pendaftar Muallaf membayar kos RM30,000.

MAIS dan Ketua Pendaftar Muallaf memohon kebenaran untuk merayu selepas ibu kanak-kanak itu memfailkan permohonan semakan kehakiman, antara lain memohon perintah mahkamah supaya membatalkan pendaftaran dan pengisytiharan memeluk Islam anak-anaknya itu.

Wanita berusia 33 tahun itu menamakan bekas suaminya, pengerusi MAIS, Ketua Pendaftar Muallaf Selangor, Ketua Pengarah Kementerian Pendidikan Malaysia dan Kerajaan Malaysia sebagai defendan.

Pada 1 November 2018, bapa kanak-kanak itu memeluk agama Islam dan pada hari yang sama turut menukarkan agama lima anaknya itu tanpa kebenaran ibu.

Pada berkenaan, anak sulung berusia 10 tahun, manakala anak yang lain berumur sembilan, enam, lima dan tiga tahun.

Ibu tersebut hanya mengetahui anak-anaknya beragama Islam selepas menerima surat daripada MAIS pada 2019, mengesahkan pendaftaran penukaran agama Islam anak-anaknya.

Semasa membenarkan semakan kehakiman ibu itu, hakim Mahkamah Tinggi, Datuk Seri Tun Abd Majid Tun Hamzah memutuskan bahawa keputusan Mahkamah Persekutuan dalam kes Indira Gandhi adalah mengikat mahkamah rendah dan enakmen Selangor dengan jelas menyatakan bahawa ibu dan bapa perlu bersetuju dengan penukaran agama mereka itu.

Mahkamah Rayuan mengekalkan keputusan Mahkamah Tinggi pada tahun lepas. – Bernama


Pengembara terpaksa beratur lebih sejam di terminal feri Labuan

LABUAN, 8 Zulkaedah 1444H, Ahad – Pengembara yang ingin keluar dari pulau bebas cukai ini terpaksa beratur panjang lebih sejam di terminal feri keluar masuk (ro-ro) Labuan sejak Jumaat lepas, dan keadaan sesak itu dijangka berlarutan hingga hujung minggu depan.

Kebanyakan mereka menyalahkan barisan yang bercampur antara pengembara Sabah dan Semenanjung di kaunter imigresen dan petugas tidak mencukupi meskipun peningkatan jumlah pengguna terminal sudah dijangka, sebagai punca kesesakan.

Pengendali perkhidmatan feri, Labuan Mainland Link Sdn Bhd memohon maaf kepada pengembara yang terpaksa menuggu lama untuk masuk dan keluar feri berikutan jumlah pengguna bertambah sempena cuti sekolah serta cuti Pesta Kaamatan untuk Sabah dan Wilayah Persekutuan Labuan pada 30 dan 31 Mei.

Pemeriksaan imigresen dijalankan di kedua-dua pintu keluar iaitu terminal feri Labuan dan Menumbok.

Syarikat pengurusan tiket di terminal feri berkenaan, Labuan Point Sdn Bhd, mengesahkan lebih 10,000 tiket bagi kenderaan dan penumpang habis dijual dua minggu menjelang gabungan cuti sekolah (26-3 Jun) dan Pesta Kaamatan (30-31 Mei) itu.

Ketua Polis Labuan Supt Ahmad Jawilah telah memberi amaran berlakunya kesesakan di jalan raya, manakala lonjakan permintaan di Lapangan Terbang Labuan juga menambah ‘sakit kepala’ kepada mereka yang ingin bercuti.

Suasana sibuk sekitar terminal feri Labuan itu berlaku sejak Jumaat lepas, bertepatan dengan bermulanya cuti panjang.

Labuan Mainland Link mengendalikan empat feri ro-ro iaitu Putrajaya1, Goodwill Star, Kimanis 1 dan Joy Star.

Feri terbesar, Putrajaya 1, boleh menampung hingga 85 kenderaan dan 500 penumpang pada satu masa, Goodwill Star (85 kenderaan dan 420 penumpang), manakala Kimanis 1 dan Joy Star masing-masing dengan 55 kenderaan dan 220 penumpang.

Pengurus Labuan Point Enterprise, syarikat pengurusan tiket bagi keempat-empat feri itu, Robert Ling Song Shieng berkata tiket bagi laluan Labuan-Menumbok antara 26 Mei dan 3 Jun habis dijual sejak dua minggu lepas. -Bernama


Kes rasuah Lim Guan Eng: Lebih 100 dokumen diserahkan

BUTTERWORTH, 3 Jamadilawal 1442H, Jumaat – Pihak pendakwaan telah menyerahkan lebih 100 dokumen kepada pasukan pembelaan bagi kes rasuah dan pengubahan wang haram yang dihadapi bekas Ketua Menteri Pulau Pinang Lim Guan Eng, isteri Betty Chew Gek Cheng dan ahli perniagaan Phang Li Koon.

Perkara itu dimaklumkan Timbalan Pendakwa Raya Syafiq Hasim semasa pengurusan kes tersebut hari ini di hadapan Hakim Mahkamah Sesyen Ahmad Azhari Abdul Hamid.

Syafiq berkata beliau akan menyerahkan lima lagi dokumen berserta lebih 100 dokumen lain yang telah diserahkan sebelum ini dalam bentuk salinan bercetak seperti yang diminta oleh pihak pembelaan.

Peguam RSN Rayer yang mewakili Lim dan isteri berkata pihaknya tiada bantahan terhadap perkara tersebut dan memohon mahkamah menetapkan 19 Februari depan untuk sebutan kes seperti yang dipersetujui oleh pihak peguam dan pendakwaan.

Mahkamah menetapkan 19 Februari 2021 untuk sebutan semula kes itu.

Turut hadir di mahkamah ialah peguam A. Rueban yng mewakili Phang. Bagaimanapun ketiga-tiga tertuduh tidak hadir di mahkamah kerana mendapat pengecualian kehadiran.

Syafiq ketika ditemui pemberita di luar mahkamah berkata lebih 100 dokumen yang telah diserahkan sebelum ini adalah dalam bentuk “hard disk” (cakera keras).

Katanya dokumen itu termasuk berkaitan mesyuarat Perbadanan Pembangunan Pulau Pinang (PDC) bagi projek perkampungan pekerja dan juga cek yang berkaitan dengan pertuduhan pengubahan wang haram yang dihadapi tertuduh ketiga, Chew.

Beliau berkata lima lagi dokuman yang akan diserahkan ialah berkaitan cek-cek, dan sekiranya kesemua dokumen telah lengkap kemungkinan tarikh perbicaraan akan ditetapkan pada prosiding kes akan datang.

Pada 11 Ogos lalu, Lim didakwa sebagai seorang pegawai badan awam iaitu Ketua Menteri Pulau Pinang dan Pengerusi Lembaga Tawaran Perbadanan Pembangunan Pulau Pinang (PDC), telah menggunakan kedudukan untuk suapan, iaitu wang berjumlah RM372,009 bagi isterinya Chew melalui syarikat Excel Property Management & Consultancy Sdn Bhd.

Lim dituduh melakukan kesalahan itu dengan cara mengambil tindakan memastikan syarikat Magnificent Emblem Sdn Bhd ditawarkan Jemputan Cadangan Perkampungan Pekerja di Lot 631, Mukim 13, Juru, Seberang Perai Tengah dan Sebahagian Lot 282, Mukim 13, Batu Kawan, Seberang Perai Selatan, Pulau Pinang bernilai RM11,610,000 yang Chew secara tidak langsung mempunyai kepentingan.

Ahli Parlimen Bagan itu dituduh melakukan kesalahan tersebut antara 19 Ogos 2013 dan 3 Mac 2016, di pejabat Ketua Menteri Pulau Pinang, Tingkat 28, Komtar, di George Town, Pulau Pinang mengikut Seksyen 23(1) Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24(1) akta sama yang membawa hukuman maksimum penjara 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Phang pula didakwa telah bersubahat dalam pelakuan kesalahan oleh Lim dalam melakukan perbuatan itu di tempat dan tarikh sama dan boleh dihukum di bawah seksyen dan hukuman serupa.

Chew didakwa atas tiga pertuduhan melibatkan diri dalam pengubahan wang haram dengan menerima wang berjumlah RM372,009 daripada syarikat Excel Property Management & Consultancy Sdn Bhd yang telah dimasukkan ke dalam akaun Public Bank Berhad miliknya.

Beliau dituduh melakukan kesalahan itu pada tarikh berbeza, antara 7 Oktober 2013 dan 4 Ogos 2014; 3 September 2014 dan 11 Ogos 2015 serta 4 September 2015 dan 3 Mac 2016 di Public Bank Berhad, Cawangan Taman Melaka Raya, Melaka.

Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang boleh dihukum di bawah Seksyen 4(1) akta sama yang membawa hukuman denda tidak melebihi RM5 juta atau penjara tidak melebihi lima tahun atau kedua-duanya, jika sabit kesalahan.

Lim, 60, Chew, 56, dan Phang, 48, masing-masing mengaku tidak bersalah atas pertuduhan yang dihadapi mereka. – Bernama


UEC bukan isu picisan, sistem pendidikan Taiwan dijunjung

Oleh Zuhayati Yazid

BANGI, 11 Safar 1443H, Sabtu – Keputusan membenarkan graduan Sijil Peperiksaan Bersepadu (UEC) mengikuti Program Ijazah Sarjana Muda Perguruan (PISMP) di Institut Pendidikan Guru (IPG) perlu diteliti semula.

Ini kerana tindakan membenarkan pelajar lepasan UEC melanjutkan pelajaran ke IPG boleh disifatkan sebagai ‘memberi muka’ meskipun pada hakikatkannya ketegasan kerajaan amat ditagih.

Perkara itu ditegaskan oleh Presiden Alumni Gabungan Pelajar Malaysia Semenanjung (GPMS) Kebangsaan, Datuk Syed Anuar Syed Mohamad yang melihat isu UEC perlu dipandang secara serius oleh semua pihak.

“Alumni GPMS secara tegas dan kekal dengan pendirian untuk tidak bersetuju dengan UEC dan semua pihak terutama Kementerian Pendidikan dan Kabinet perlu duduk semeja bagi membincangkan isu serta meneliti semula perkara ini bagi menolak UEC.

“Isu ini bukan perkara picisan sebaliknya bertentangan dengan Perlembagaan negara kita, pengiktirafan sijil UEC adalah tidak selaras dengan dengan Akta Pendidikan 1996, Falsafah Pendidikan Kebangsaan dan Kurikulum Kebangsaan.

“Sampai bila-bila pun UEC tidak boleh dilaksanakan di negara kita, kenapa perlu kita junjung sistem pendidikan yang diambil dari Taiwan sedangkan kita sudah memiliki dasar pendidikan yang terbaik dan diamalkan sejak merdeka lagi,” katanya kepada Ismaweb.net, hari ini.

Mengulas lanjut, Syed Anuar yang terlibat secara langsung dalam dunia pendidikan selama 30 tahun berkata, mengambil dan mengaplikasikan sesuatu dari luar ke dalam negara adalah perbuatan yang tidak bertanggungjawab.

“Tindakan ini sekali gus menolak sistem pendidikan kebangsaan yang sudah lama diguna pakai semenjak kemerdekaan negara kita.

“Kalau kita campur adukkan dengan sistem pendidikan kita dengan sistem pendidikan luar, ini dilihat menjatuhkan maruah kita sebagai sebuah negara yang berdaulat,” katanya lagi.

Sehubungan itu, beliau menggesa supaya pemimpin negara tidak menggadaikan maruah bangsa dengan mengiktirafkan UEC atas niat memperkukuhkan kuasa politik.

“Jangan perlekehkan Penyata Razak, Penyata Rahman dengan mengiktirafkan UEC, dan tidak cabuli bahasa kebangsaan sendiri kerana perkara ini,” tegas beliau.


Ada pihak rakus rebut kuasa daripada utamakan nyawa rakyat

KUALA LUMPUR, 7 Muharram 1443H, Isnin – Tan Sri Muhyiddin Yassin menjelaskan beliau telah melakukan pelbagai ikhtiar hingga ke saat akhir untuk menyelamatkan kerajaan Perikatan Nasional (PN) setidaknya sehingga selesai tugas menguruskan pandemik COVID-19, program vaksinasi dan pemulihan ekonomi.

Bagaimanapun, beliau berkata ikhtiar itu tidak berhasil disebabkan ada pihak yang rakus untuk merebut kuasa daripada mengutamakan nyawa dan kehidupan rakyat.

“Bagi saya, apa yang berlaku ini adalah ketentuan Allah SWT yang merupakan satu episod dalam sejarah perjuangan politik saya,” katanya dalam perutusan khas yang disiarkan di stesen televisyen tempatan hari ini.

Katanya beliau telah menyerahkan warkah peletakan jawatan sebagai Perdana Menteri dan seluruh Jemaah Menteri di bawah Perkara 43(4) Perlembagaan Persekutuan kepada Yang di-Pertuan Agong disebabkan kehilangan kepercayaan majoriti Ahli Dewan Rakyat.

Muhyiddin berkata walaupun beliau pada awalnya mencadangkan supaya keabsahannya sebagai Perdana Menteri ditentukan di Parlimen, namun 15 Ahli Parlimen UMNO telah menarik sokongan, manakala cadangan kerjasama rentas parti yang dikemukakan ditolak oleh parti pembangkang.

“Rayuan ikhlas dari jutaan rakyat Malaysia agar saya meneruskan tugas saya dan tidak meletakkan jawatan saya dengari. Namun, rayuan ini tidak dapat saya sambut kerana saya telah kehilangan kepercayaan majoriti Ahli Dewan Rakyat,” katanya.

Muhyiddin berkata beliau memimpin negara dalam keadaan krisis kesihatan dan ekonomi yang tidak pernah berlaku sebelum ini dan pada masa sama digugat dari segi politik.

“Enam tahun yang lalu, saya dipecat dari jawatan Timbalan Perdana Menteri semata-mata kerana saya mempertahankan prinsip untuk tidak berkompromi dalam kes penyelewengan 1MDB.

“Saya berjuang, saya berkorban, akhirnya Allah SWT mengangkat martabat perjuangan saya sehingga saya diberikan amanah untuk memimpin negara ini sebagai Perdana Menteri. Namun, telah ditakdirkan bahawa hari ini adalah hari terakhir saya sebagai Perdana Menteri dan saya reda dengan ketentuan Ilahi,” katanya.

Katanya beliau boleh mengambil jalan mudah dengan mengorbankan prinsip untuk kekal sebagai Perdana Menteri, namun ia bukan pilihannya.

Menurut Ahli Parlimen Pagoh itu, beliau tidak akan sekali-kali bersekongkol dengan kumpulan kleptokrat, mengganggu kebebasan badan kehakiman dan membelakangi Perlembagaan Persekutuan semata-mata untuk kekal berkuasa.

Dalam perutusan khas itu, Muhyiddin turut mengambil kesempatan memohon ampun kepada semua atas segala kekhilafan dan kelemahan sepanjang menjadi Perdana Menteri.

Katanya beliau dan rakan-rakan Jemaah Menteri telah cuba melakukan yang terbaik untuk menyelamatkan nyawa dan melindungi kehidupan rakyat dalam tempoh krisis yang masih dihadapi pada masa ini.

“Namun, sebagai manusia pastinya ada salah dan silap di sana ini. Jadi saya memohon maaf,” katanya.

Muhyiddin juga mengucapkan jutaan terima kasih kepada petugas barisan hadapan yang bertungkus lumus memerangi pandemik COVID-19 selain pengurusan tertinggi dan penjawat awam yang memberi kerjasama sepenuhnya dalam melaksanakan dasar-dasar diputuskan kerajaan Perikatan Nasional (PN).

Beliau turut mengucapkan terima kasih kepada pihak industri, para pekerja, pertubuhan bukan kerajaan, pimpinan masyarakat dan semua pihak yang membantu kerajaan menyampaikan khidmat kepada rakyat selain kepimpinan parti-parti politik PN.

“Ucapan terima kasih paling istimewa tentunya buat isteri saya yang tercinta dan keluarga saya yang menjadi sumber inspirasi saya sejak dahulu hingga ke hari ini,” katanya.

Sambil mengucapkan terima kasih buat seluruh rakyat Malaysia, Muhyiddin berkata beliau akan terus berbakti dan mendoakan kesihatan serta kesejahteraan semua.

“Kekal bertenang. Mudah-mudahan Yang di-Pertuan Agong diberikan rahmat kebijaksanaan untuk memilih Perdana Menteri yang baharu menurut kehendak Perlembagaan Persekutuan,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


I-Sinar boleh dikeluar tanpa syarat

KUALA LUMPUR, 29 Jamadilakhir 1442H, Khamis – Kumpulan Wang Simpanan Pekerja (KWSP) kini dilaporkan sedang dalam proses memansuhkan syarat kemudahan skim pengeluaran i-Sinar.

Menteri Kewangan, Tengku Datuk Seri Zafrul Abdul Aziz berkata, pemansuhan itu dilakukan selepas menerima nasihat Perdana Menteri, Tan Sri Muhyiddin Yassin.

Pertimbangan itu, katanya, dilakukan berdasarkan maklum balas pihak awam.

“Pemansuhan syarat bagi kemudahan i-Sinar ini akan membolehkan ahli KWSP yang berumur kurang daripada 55 tahun membuat pengeluaran dari simpanan Akaun 1 mereka tertakluk kepada baki yang sedia ada.

“Langkah ini diharap dapat membantu ahli-ahli KWSP mengharungi cabaran semasa akibat pandemik COVID-19,” katanya.

Beliau menjelaskan, bagi ahli yang telah memohon i-Sinar berdasarkan kriteria semasa, permohonan mereka akan diluluskan secara automatik tidak lama lagi.

Berikut perincian pengeluaran:

A) Bagi ahli yang mempunyai simpanan sebanyak RM100,000 dan ke bawah, mereka boleh membuat pengeluaran sehingga RM10,000.

Pembayaran akan dibuat secara berperingkat dalam tempoh maksimum enam (6) bulan dengan bayaran pertama sehingga jumlah maksimum RM5,000.

B) Bagi ahli yang mempunyai lebih dari RM100,000, mereka boleh membuat pengeluaran sehingga 10 peratus daripada simpanan Akaun 1 mereka. Walau bagaimanapun, jumlah pengeluaran maksimum yang dibenarkan adalah sebanyak RM60,000.

Pembayaran akan dibuat secara berperingkat dalam tempoh maksimum enam (6) bulan dengan bayaran pertama sehingga jumlah maksimum RM10,000.

Sehubungan itu, Zafrul berkata, KWSP memerlukan sedikit masa untuk mempersiapkan struktur pengeluaran baharu ini.

“Pengumuman lanjut akan dibuat dalam masa terdekat oleh KWSP dan kerajaan menghargai kesabaran dan pertimbangan ahli semasa perubahan sistem ini dilaksanakan,” katanya.


Hak istimewa Bumiputera tak terjejas dengan CPTPP

KUALA LUMPUR, 10 Rabiulakhir 1443H, Isnin – Hak keistimewaan Bumiputera tidak akan terjejas jika kerajaan meratifikasikan Perjanjian Komprehensif dan Progresif bagi Perkongsian Trans-Pasifik (CPTPP), tegas Menteri Kanan Perdagangan Antarabangsa dan Industri, Datuk Seri Mohamed Azmin Ali.

Beliau berkata, dasar dan hak keistimewaan Bumiputera merupakan salah satu tunjang Perlembagaan Persekutuan dan kerajaan tidak akan berkompromi dalam mempertahankan dasar tersebut di dalam mana-mana perjanjian antarabangsa.

Terdapat pelbagai pengecualian dan fleksibiliti berkaitan hak-hak Bumiputera di bawah Perjanjian CPTPP, antaranya bagi perolehan kerajaan, pemberian subsidi dan pengeluaran lesen atau permit khas.

“Sebagaimana termaktub di dalam Perlembagaan Persekutuan hak-hak keistimewaan Bumiputera akan terus terpelihara walaupun kerajaan meratifikasi Perjanjian CPTPP.

“Peruntukan melindungi hak-hak keistimewaan ini terkandung dalam Annex II Non-Conforming Measures di bawah Perjanjian CPTPP,” katanya ketika menggulung perbahasan Rang Undang-Undang Perbekalan 2022 peringkat dasar di Dewan Rakyat hari ini.

Mohamed Azmin berkata bagi perolehan kerajaan, perjanjian CPTPP telah memberikan kelonggaran dan fleksibiliti yang membolehkan kerajaan terus membantu membangunkan syarikat-syarikat tempatan dan Bumiputera.

Katanya, antara kelonggaran yang diberikan adalah kerajaan dibenarkan untuk memperuntukkan sehingga 30 peratus daripada nilai kontrak perolehan kepada kontraktor Bumiputera.

Di samping itu, nilai ambang (threshold) yang ditetapkan bagi perolehan kerajaan untuk sektor pembinaan adalah tinggi berbanding negara-negara anggota lain, yang mana kontraktor-kontraktor Gred G1 sehingga Gred G6 tidak tertakluk kepada komitmen di bawah Bab Perolehan kerajaan.

“Fleksibiliti-fleksibiliti seperti ini akan memastikan syarikat-syarikat tempatan tetap dilindungi dan boleh terus terlibat di dalam perolehan kerajaan walaupun perjanjian CPTPP dikuatkuasakan oleh Malaysia,” katanya.

Beliau berkata syarikat milik kerajaan masih boleh terus melaksanakan agenda pembangunan sosio-ekonomi mereka walaupun CPTPP telah berkuat kuasa.

“Keutamaan bagi pembelian barangan dan perkhidmatan boleh terus diberikan kepada pembekal-pembekal Bumiputera termasuk perusahan kecil dan sederhana (PKS) dan juga entiti dari Sabah dan Sarawak sehingga meliputi 40 peratus daripada bajet tahunan syarikat milik kerajaan.

“Bagi Majlis Amanah Rakyat (MARA), Unit Peneraju Agenda Bumiputera (TERAJU) dan Ekuiti Nasional Berhad (EKUINAS) pula, kesemua entiti ini boleh membuat pembelian barangan dan perkhidmatan daripada pembekal-pembekal Bumiputera sehingga 100 peratus,” tambahnya. – Bernama


PRU15: Friends of BN akan diberi peluang jadi calon

NILAI, 19 Zulkaedah 1443H, Ahad – Barisan Nasional (BN) sekali lagi mengulangi pendirian bahawa Friends of BN akan diberi peluang menjadi calon mewakili gabungan parti politik itu pada Pilihan Raya Umum Ke-15 (PRU15).

Pengerusi BN, Datuk Seri Ahmad Zahid Hamidi, yang juga Presiden UMNO, berkata, pihaknya akan berbincang bagi menentukan kerusi untuk calon daripada Friends of BN pada pilihan raya itu.

“Saya pasti akan beri peluang (untuk Friends of BN), di mana (kerusi) kita boleh bincang,” katanya kepada pemberita pada majlis Santai Bersama Bossku@Nilai yang turut dihadiri Pengerusi Lembaga Penasihat BN Datuk Seri Najib Tun Razak anjuran Parti Makkal Sakti di sini hari ini.

Selain Makkal Sakti, Friends of BN dianggotai Parti Cinta Malaysia (PCM), Barisan Kemajuan India Se-Malaysia (IPF), Kongres India Muslim Malaysia (KIMMA), Parti Bersatu India Malaysia (MUIP) dan Parti Punjabi Malaysia (PPM).

Najib, yang juga Ahli Parlimen Pekan, pula berkata Friends of BN mempunyai komitmen tinggi kepada BN sejak awal penubuhan parti itu.

Beliau berkata, terpulang kepada pucuk pimpinan BN mempertimbang untuk memberi peluang kepada Friends of BN pada PRU15 selain perlu menzahirkan kesepakatan dalam perkara itu. – Bernama


Kerajaan tak guna Ordinan Darurat tambah perbelanjaan lebihi had siling

KUALA LUMPUR, 14 Syawal 1442H, Rabu – Kerajaan tidak pernah menggunakan Ordinan Darurat untuk meningkatkan atau menambah perbelanjaan melebihi had siling yang telah diluluskan Parlimen pada Ogos 2020, kata Menteri Kewangan Tengku Datuk Seri Zafrul Tengku Abdul Aziz.

Beliau berkata pinjaman kerajaan sehingga April 2021 berjumlah RM81.8 bilion, manakala setakat Mei adalah sekitar RM99.3 bilion, bukan RM115.53 bilion seperti yang didakwa sesetengah pihak.

“Kesemua pinjaman kerajaan adalah berdasarkan perbelanjaan yang diluluskan di Parlimen sewaktu pembentangan Belanjawan 2021,” katanya menerusi hantaran video di laman Facebooknya hari ini.

Menerusi video itu, Tengku Zafrul menjawab pelbagai dakwaan tidak berasas bahawa negara telah meminjam RM115.53 bilion sehingga Mei 2021 untuk berbelanja tanpa kawalan selain operasi pinjaman dan perbelanjaan kerajaan yang didakwa tidak telus hanya kerana tempoh darurat.

Menyentuh pinjaman yang dibuat oleh Petronas dan Khazanah Nasional Bhd, Tengku Zafrul berkata ia merupakan keperluan modal dan aliran tunai syarikat terbabit.

“Itu hutang mereka, bukan hutang kerajaan Persekutuan,” katanya.

Beliau turut menjelaskan, kerajaan yang ada pada masa ini tidak membuat pinjaman di luar belanjawan tahunan atau ‘off-balance sheet’, tidak seperti kerajaan terdahulu, apabila hutang kerajaan Persekutuan meningkat lebih 120 peratus manakala jumlah jaminan kerajaan meningkat lebih 240 peratus bagi tempoh 2008 hingga 2017.

Berkenaan hutang legasi 1Malaysia Development Bhd (1MDB), SRC International Sdn Bhd (SRC) dan Suria Strategic Energy Resources Sdn Bhd (SSER) berjumlah lebih RM40 bilion, Tengku Zafrul berkata RM15.5 bilion hutang 1MDB dan SRC sudah dibayar oleh kerajaan setakat ini.

Bagaimanapun, katanya, masih ada baki hutang merangkumi prinsipal dan faedah berjumlah lebih RM42.3 bilion.

“Bayangkan, jika jumlah hampir RM58 bilion ini dapat digunakan, berapa ramai rakyat kita dapat dibantu semasa pandemik ini?

“Bukan hendak mengungkit, tetapi isu ini amat relevan dengan isu hutang negara dan kemampuan fiskal kerajaan untuk membantu rakyat,” katanya. – Bernama


Tiada siasatan baharu ke atas Tun M

KUALA LUMPUR, 3 Ramadan 1443H, Selasa – Polis Diraja Malaysia (PDRM) mengesahkan tiada siasatan baharu dibuat ke atas bekas Perdana Menteri, Tun Dr Mahathir Mohamad.

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, kali terakhir  Pengerusi Parti Pejuang Tanah Air itu dipanggil PDRM ialah pada 23 Mac lepas bagi membantu siasatan membabitkan buku memoir bekas Peguam Negara, Tan Sri Tommy Thomas.

“Rakaman percakapan beliau diambil hanya sebagai saksi bagi menjawab beberapa persoalan yang ditimbulkan dalam buku berjudul My Story: Justice in the Wilderness,” menurutnya dalam kenyataan hari ini.

Terdahulu, Dr Mahathir dalam hantaran di laman sosial Facebooknya mendakwa beliau akan dipanggil untuk disoal siasat namun tidak menyatakan sebab siasatan itu.- Bernama


Penutupan kilang arak serta-merta satu usaha yang Allah redhai

TAHNIAH buat Kerajaan Malaysia mengambil tindakan berani untuk menutup kilang arak serta merta. Diharapkan tindakan ini akan berlanjutan bukan hanya kerana isu COVID-19 sahaja tetapi dari sudut memahami maqasid pengharaman arak keseluruhannya yang membawa kepada kemudaratan yang lebih besar. Mudah-mudahan ia juga menjadi asbab Allah mengangkat ujian wabak COVID-19 yang melanda dunia.

2. Pengharaman arak telah jelas banyak disebut dalilnya di dalam al-Quran dan hadis Nabi ﷺ. Dan pengharaman ini tertakluk kepada seluruh umat manusia.

يَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالْأَنصَابُ وَالْأَزْلَامُ رِجْسٌ مِّنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ

Maksudnya: “Wahai orang-orang yang beriman! Bahawa sesungguhnya arak, dan judi, dan pemujaan berhala, dan mengundi nasib dengan batang-batang anak panah, adalah (semuanya) kotor (keji) dari perbuatan Syaitan. Oleh itu hendaklah kamu menjauhinya supaya kamu berjaya.”
(Surah al-Maidah: 90)

Diriwayatkan oleh Anas bin Malik RA:

لَعَنَ رَسُولُ اللَّهِ صَلَّى اللَّهُ عَلَيْهِ وَسَلَّمَ فِي الخَمْرِ عَشَرَةً: عَاصِرَهَا، وَمُعْتَصِرَهَا، وَشَارِبَهَا، وَحَامِلَهَا، وَالمَحْمُولَةُ إِلَيْهِ، وَسَاقِيَهَا، وَبَائِعَهَا، وَآكِلَ ثَمَنِهَا، وَالمُشْتَرِي لَهَا، وَالمُشْتَرَاةُ لَهُ

Maksudnya: Rasulullah ﷺ melaknat mengenai arak ini 10 golongan: “Pemerah (anggur untuk arak), orang yang minta diperahkan, peminumnya, pembawanya, orang yang meminta bawa kepadanya, orang yang menuangkan arak, penjualnya, orang yang makan hasil jualannya, orang yang membelinya dan orang yang meminta dibelikan untuknya.”
Riwayat Imam al-Tirmidzi (1295) dalam Sunan.

3. Allah telah mengurniakan buat manusia berbagai nikmat dan nikmat yang paling besar dalam diri manusia itu adalah akal. Itulah kemuliaan buat manusia bagi membezakan yang benar dan salah serta kestabilan hidup manusia bergantung kepada kekuatan akal. Justeru, mudarat meminum arak akan menyebabkan manusia hilang kewarasan, jiwa menjadi lemah, dikuasai oleh nafsu sehingga memberi kesan negatif kepada keluarga, masyarakat, negara dan seluruhnya lahir persengketan dan kebencian. Ini dijelaskan di dalam firman Allah yang berbunyi:

“Sesungguhnya syaitan itu hanyalah bermaksud mahu menimbulkan permusuhan dan kebencian di antara kamu, dengan sebab arak dan judi, dan mahu memalingkan kamu daripada mengingati Allah dan daripada mengerjakan sembahyang. Oleh itu, mahukah kamu berhenti (daripada melakukan perkara-perkara yang keji dan kotor itu atau kamu masih berdegil)?”
(Surah al-Maidah: 91)

4. Justeru, kita mengharapkan penutupan kilang ini diluaskan skopnya bukan semata-mata industri yang tidak diperlukan ketika darurat tetapi sebagai satu ancaman kepada kestabilan dan keamanan masyarakat dan negara keseluruhannya.

Maryam Mohd Din
Penyelidik Majlis Ulama Isma (MUIS)


Penempatan haram Israel dianggap jenayah perang

GENEVA, 29 Zulkaedah 1442H, Sabtu – Seorang pakar hak asasi daripada Pertubuhan Bangsa-Bangsa (PBB) menggesa penempatan haram Israel diklasifikasikan sebagai jenayah perang.

Beliau juga mendesak masyarakat antarabangsa menuntut akauntabiliti atas tindakan yang telah lama dianggap tidak sah.

Menyampaikan laporan terbarunya kepada Majlis Hak Asasi Manusia PBB di Geneva, Michael Lynk menegaskan, penempatan itu adalah ‘pelanggaran larangan mutlak terhadap implantasi peneroka’.

“Dalam laporan, saya menyimpulkan bahawa penempatan Israel sama dengan jenayah perang,” kata pakar PBB.

Beliau yang juga pelapor khas PBB mengenai situasi hak di wilayah Palestin yang diduduki menjelaskan, penempatan itu melanggar larangan mutlak terhadap kuasa penjajah yang memindahkan sebahagian penduduk awam ke wilayah yang diduduki.

Dengan itu memenuhi definisi jenayah perang di bawah Statut Rom Mahkamah Jenayah Antarabangsa (ICC).

“Saya mengemukakan kepada anda bahawa penemuan ini memaksa masyarakat antarabangsa … untuk menjelaskan kepada Israel bahawa pendudukannya yang haram.

“Penentangannya terhadap undang-undang antarabangsa dan pendapat antarabangsa, dapat dan tidak akan lagi percuma,” kata Lynk kepada forum hak Geneva.

Kebanyakan negara menganggap pendudukan itu melanggar undang-undang antarabangsa.

Israel mempertikaikan hal ini dan memetik al kitab serta sejarah ke tanah itu dan keperluan keselamatan.

Misi Israel ke PBB di Geneva, dalam sebuah kenyataan kepada agensi berita Reuters, menolak laporan Lynk sebagai ‘laporan terbaru dan berat sebelah terhadap Israel’. – Agensi


‘Bantulah petugas barisan hadapan, kami dah penat’: Dr Noor Hisham

BANGI, 17 Syawal 1442H, Sabtu – Ke manakah arah tujuan anda pada hujung minggu ini?

Membawa jangkitan wabak dari satu kawasan ke kawasan lain tidak akan membantu usaha untuk membendung penularan virus COVID-19.

Demikian kata Ketua Pengarah Kesihatan, Tan Sri Dr Noor Hisham Abdullah ekoran laporan kesesakan trafik di beberapa lebuh raya utama, hari ini menjelang dua hari sebelum ‘total lockdown’ dikuatkuasakan.

“Membawa jangkitan wabak dari satu kawasan ke satu kawasan lain tidak akan membantu dalam usaha kita untuk membendung penularan jangkitan virus COVID-19.

“Duduklah di rumah dan hanya keluar jika ada urusan penting,” katanya dalam kenyataan di Facebook, hari ini.

Dr Noor Hisham meminta, orang ramai supaya membantu menyelamatkan sistem kesihatan negara yang bakal lumpuh jika peningkatan kes COVID-19 tidak terkawal.

“Sekiranya kami rebah, anda dan ahli keluarga anda mungkin tidak akan menerima rawatan kesihatan yang sebaiknya.

“Jika lebih malang, tiada lagi katil untuk anda di hospital. Apatah lagi jika anda tenat dan kritikal tetapi katil ICU sudah penuh semuanya.

“Petugas barisan hadapan sudah penat. Tapi kami masih gagahi demi menyelamatkan nyawa anda,” katanya.

Hantaran Dr Noor Hisham itu mendapat pelbagai respon daripada pengguna Facebook yang mengecam sikap segelintir individu yang masih berdegil untuk tidak melanggar arahan ditetapkan kerajaan.

“Semua nak lari balik. This shows how irresponsible some people are. Look at yourself before blaming others who has been following the rules,” kata Seng Kean Shaun.

“Sekarang bukti rakyat yang gagal!,” kata Nofi Sham.

“Sebab golongan macam inilah orang yang betul berkeperluan susah nak balik. Please don’t be selfish. Tiada urusan penting tolonglah lockdown di rumah masing-masing,” kata Eza Kaori.

Terdahulu, Lembaga Lebuhraya Malaysia melaporkan situasi trafik sesak di sekitar Plaza Tol Besi arah selatan dan sebelum masuk Plaza Tol Gombak arah timur.

Setakat hari ini, Malaysia merekodkan 9,020 kes harian baharu – jumlah tertinggi – dengan Selangor (2,836 kes) dan Wilayah Persekutuan Kuala Lumpur (789 kes).


Iraq beri amaran tutup premis pekerja belum terima vaksin COVID-19

BAGHDAD, 28 Syaaban 1442H, Sabtu – Pihak berkuasa Iraq melakukan perintah berkurung di Baghdad susulan peningkatan kes COVID-19.

Pada masa sama, pihak berkuasa turut memberi amaran akan menutup premis yang masih menggunakan khidmat kakitangan yang belum menerima vaksin.

Perintah berkurung akan dilakukan selama 24 jam sehari dalam tempoh beberapa minggu, termasuk pada bulan Ramadan minggu hadapan.

Dalam sekatan itu, konkrit penghalang telah ditempatkan di ibu kota.

Penempatan konkrit itu dilakukan atas permintaan jawatankuasa pemerintah anti- Coronavirus.

Jumlah jangkitam harian COVID-19 di Iraq telah mencapai tahap tertinggi dalam beberapa hari berturut-turut iaitu 8,500 kes berbanding 6,500 kes pada dua minggu lalu.

Selain itu, negara itu juga telah lama mengalami kekurangan alat perubatan dan penempatan di hospital, yang mengakibatkan pesakit yang dijangkiti wabak itu semakin lemah.

Negara yang diduduki 40 juta orang itu telah menerima hampir 400,000 dos vaksin setakat ini, terutama melalui COVAX – antara inisiatif antarabangsa dipimpin Pertubuhan Kesihatan Sedunia (WHO) dan rakan-rakannya untuk memastikan akses vaksin COVID-19 yang adil dan berkesan di seluruh dunia.

Bagaimanapun, kebanyakan rakyat Iraq enggan menerima suntikan vaksin COVID-19.

Malah, Kementerian Kesihatan pada hari ini turut memberi amaran bahawa ia akan menutup beberapa premis termasuk pusat komersial, kedai, restoran dan pusat perubatan swasta sekiranya kakitangan mereka masih belum menerima vaksin.

Kementerian itu turut meminta agen pelancongan untuk tidak menjual tiket pesawat kepada individu yang gagal mengemukakan bukti vaksinasi. -Agensi


UMNO nak tunjuk hero konon mereka penentu politik

Oleh Zuhayati Yazid

BANGI, 9 Rabiulawal 1444H, Khamis – UMNO sebenarnya mahu menunjukkan kepada umum, kononnya parti itu penentu politik sehingga sanggup mendesak mempercepatkan Pilihan Raya Umum Ke-15 (PRU15) tanpa memikirkan kesusahan rakyat.

Malah, UMNO juga seakan mahu membuktikan merekalah parti besar dan hero yang boleh menentukan segala-galanya, kata Presiden BERJASA, Ustaz Haji Zamani Ibrahim.

“Mungkin pemimpin UMNO terlupa hakikatnya Malaysia sebuah negara berdaulat tertakluk kepada Perlembagaan dan peruntukan yang ada.

“Di situ UMNO tersilap, mereka mahu nampak parti hebat tapi rakyat pula meletakkan UMNO sebagai gelojoh dan rapuh.

“…yang hanya pentingkan agenda parti selain tidak mendahului kepentingan rakyat,” katanya kepada Ismaweb.net, hari ini.

Mengulas lanjut, Ustaz Zamani berkata, desakan UMNO untuk berkeras mengadakan PRU adalah kerana mahu mengambil kesempatan di atas kesukaran rakyat.

“UMNO memang tahu masyarakat sukar untuk keluar mengundi dan peluang itu akan digunakan sepenuhnya supaya peratus keluar undi kurang. Ini peluang mereka untuk menang.

“Perkara ini telah terbukti berlaku ketika Pilihan Raya Negeri Johor dan Melaka sebelum ini, berikutan ramai tidak keluar mengundi sehingga menyebabkan parti itu menang,” katanya.

Ustaz Zamani juga berpandangan, UMNO sepatutnya matang dan tidak terlalu mendesak selain memberikan sepenuh kepercayaan kepada Perdana Menteri, Datuk Seri Ismail Sabri Yaakob untuk memimpin.

Ini tidak, desakan UMNO seolah-olah menjatuhkan reputasi dan kredibiliti Perdana Menteri sebagai pemimpin utama pentadbiran negara.

“UMNO memang berwatak begitu, tidak hormatkan sesiapa, sepatutnya mereka tidak mendesak dan memaksa Perdana Menteri mendapat perkenan baginda untuk membubarkan Parlimen dalam keadaan terburu-buru,” katanya.

Ismail Sabri dijangka menghadap Al-Sultan Abdullah, petang ini berhubung isu Bajet 2023 selain khabar angin kononnya memohon perkenan baginda membubarkan Dewan Rakyat.

Sebelum ini Majlis Kerja Tertinggi (MKT) UMNO memutuskan pendirian supaya PRU15 tetap diadakan tahun ini juga.


Tak habis berpolitik, mahu bawa Malaysia ke arah negara republik?

Oleh Siti Hafidah Abd Ghaffar

BANGI, 6 Jamadilakhir 1442H, Selasa – “Adakah Ketua Pembangkang, Datuk Seri Anwar Ibrahim mahu membawa Malaysia ke arah negara republik?”

Demikian persoalan dibangkitkan Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim berhubung tindakan Presiden PKR itu yang mahu mencabar langkah pengisytiharan darurat yang dibuat kerajaan di mahkamah.

Sebelum ini Anwar mendakwa, proklamasi darurat sebagai langkah terdesak dan melulu, tanpa sebarang asas kukuh, sehingga melebarkan jurang antara rakyat dan kerajaan.

“Sudah saya umumkan baru-baru ini tentang usaha kami dalam merayu kepada Yang di-Pertuan Agong untuk mempertahankan Perlembagaan serta rakyat dari salahguna kuasa.

“Pasukan peguam sudah ditugaskan untuk menyiapkan permohonan mencabar langkah pengisytiharan darurat yang dibuat kerajaan (Tan Sri) Muhyiddin (Yasin),” dakwanya.

Difahamkan, langkah itu menyusul selepas Anwar menghantar surat kepada semua Ahli Parlimen dalam usaha merayu Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, membatalkan pengisytiharan darurat dan sidang Parlimen diadakan sebelum 31 Januari ini.

Mengulas perkara itu, Ustaz Omar mengingatkan bahawa tindakan sedemikian seolah-olah mencabar kewibawaan Yang di-Pertuan Agong.

“Masih tidak habis lagi berpolitik, mencabar keputusan di mahkamah bermakna mencabar wibawa YDPA, nak membawa Malaysia ke arah republikkah?,” soalnya.

Bercakap kepada Ismaweb.net hari ini, beliau menggesa ahli politik fokus dalam membantu kerajaan menangani pandemik COVID-19 serta meminimakan kesan ekonomi yang terbeban oleh rakyat.

“Menyemak perbelanjaan yang dilakukan kerajaan supaya selari dengan dua matlamat ini, menangani COVID dan memulihkan ekonomi,” katanya.

Sebelum ini, Yang di-Pertuan Agong telah memberi perkenan supaya Pengisytiharan Proklamasi Darurat dilaksanakan di seluruh negara sebagai langkah proaktif untuk membendung gejala wabak COVID-19.

Seri Paduka Baginda turut memberi perkenan untuk tempoh pelaksanaan darurat ini sehingga 1 Ogos, 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Perkenan tersebut diberikan selepas Perdana Menteri, Tan Sri Muhyiddin Yassin menyembah maklum keputusan Mesyuarat Jemaah Kabinet dan mengambil kira rundingan Seri Paduka Baginda dengan Raja-Raja Melayu.

Datuk Pengelola Bijaya Diraja, Datuk Indera Ahmad Fadil Shamsuddin berkata, perkenan darurat itu mengambil kira keselamatan diri rakyat dan kepentingan negara.


Lesen pengendali dua syarikat bas ekspres digantung

PUTRAJAYA, 9 Zulkaedah 1444H, Isnin – Lesen pengendali dua syarikat bas ekspres yang terlibat dalam insiden kemalangan pada 12 dan 13 Mei lepas, S.V Juta Sdn Bhd dan Syarikat Kejora Masyhur Sdn Bhd, digantung berkuat kuasa 12 Jun ini, kata Kementerian Pengangkutan (MOT).

MOT dalam kenyataan hari ini berkata, penggantungan lesen pengendali itu dibuat Agensi Pengangkutan Awam Darat (APAD) melalui Jawatankuasa Pembatalan dan Penggantungan Lesen (JPPL) selepas siasatan dijalankan terhadap insiden kemalangan membabitkan bas ekspres syarikat itu.

S.V Juta digantung lesen pengendali selama 58 hari atas kesalahan gagal mematuhi syarat berkanun lesen Akta Pengangkutan Awam Darat 2010 [Akta 715], kesalahan berulang dan pemanduan secara berbahaya.

Kejora Masyhur pula digantung selama 37 hari atas kesalahan gagal mematuhi syarat lesen iaitu keperluan keselamatan seperti yang tersenarai di bawah Pemeriksaan dan Audit Keselamatan Jabatan Pengangkutan Jalan (JPJ).

“Sepanjang tempoh penggantungan, sebarang transaksi berhubung dengan lesen pengendali bagi kedua-dua syarikat tidak akan dibenarkan,” menurut kenyataan itu.

Pada 12 Mei lepas, bas ekspres Starmart Express di bawah syarikat S.V Juta berlanggar dengan 12 kenderaan lain di Kilometer 256.8 Lebuhraya Utara-Selatan (Plus), manakala pada 13 Mei pula bas ekspres TRA Xpress di bawah syarikat Kejora Masyhur berlanggar dengan dua lori di Kilometer 257.8 Plus arah selatan.

MOT berkata, hasil siasatan APAD juga mendapati kedua-dua syarikat tidak mematuhi keperluan syarat berkanun lesen yang telah ditetapkan, manakala semakan dengan agensi berkaitan mendapati kedua-dua syarikat itu mempunyai rekod saman lampau yang tinggi.

“Tindakan yang dikenakan ke atas kedua syarikat pengendali ini diharap menjadi pengajaran dan peringatan kepada lain-lain pengendali untuk sentiasa mematuhi peraturan yang telah ditetapkan semasa beroperasi terutama perkara yang melibatkan hal-hal keselamatan,” katanya.- Bernama


COVID-19: Kerajaan N.Sembilan nafi jual vaksin kepada rakyat

SEREMBAN, 25 Syawal 1442H, Ahad – Kerajaan Negeri Sembilan menafikan dakwaan yang tular menerusi media sosial bahawa pihaknya menjual vaksin kepada rakyat di negeri itu melalui Invest NS.

Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri S.Veerapan berkata vaksinasi yang diberikan kepada rakyat negeri itu adalah percuma melalui pusat pemberian vaksin, hospital awam, klinik kesihatan dan hospital serta klinik swasta.

“Saya menegaskan di sini bahawa kenyataan yang dikeluarkan oleh Invest NS (dahulunya dikenali sebagai Negeri Sembilan Investment Centre (NSIC) adalah tidak benar dan dinafikan sekeras-kerasnya kerana dikeluarkan tanpa mendapatkan kebenaran, pandangan dan tanpa pengetahuan saya sebagai Exco Kesihatan Negeri Sembilan.

“Kenyataan yang menyatakan pakej vaksin yang diberikan dengan harga RM380 dua dos dengan bayaran 50 peratus sebagai pendahuluan dan 50 peratus bayaran sebelum penerimaan vaksinasi dengan mengisi ‘Google Form’ adalah untuk membuat “survey” kononnya, adalah juga tidak berasas,” katanya dalam kenyataan di sini hari ini.

Dalam pada itu, Veerapan berkata seramai 486,200 individu di negeri itu telah mendaftar vaksin COVID-19 dengan 79,872 individu telah menerima dos pertama manakala 56,202 orang telah melengkapkan dua dos vaksin setakat Rabu lepas. – Bernama